Jungtinių Amerikos Valstijų Vyriausybės ir Europos bendrijos susitarimas dėl raštinės įrangos energijos vartojimo efektyvumo ženklinimo programų suderinimo



Oficialusis leidinys L 381 , 28/12/2006 p. 0026 - 0104

Oficialusis leidinys L 381 , 28/12/2006 p. 0026 - 0104



Jungtinių amerikos valstijų vyriausybės ir europos bendrijos susitarimas dėl raštinės įrangos energijos vartojimo efektyvumo ženklinimo programų suderinimo Jungtinių Amerikos Valstijų Vyriausybė ir Europos bendrija, toliau – Šalys; NORĖDAMOS kuo labiau taupyti energiją ir saugoti aplinką skatinant efektyviai energiją vartojančių gaminių pasiūlą ir paklausą; ATSIŽVELGDAMOS Į Jungtinių Amerikos Valstijų Vyriausybės ir Europos bendrijos susitarimą dėl raštinės įrangos energijos vartojimo efektyvumo ženklinimo programų suderinimo, sudaryto 2000 m. gruodžio 19 d., ir jo priedus su pakeitimais (toliau – 2000 m. Susitarimas); PATENKINTOS 2000 m. Susitarimu padaryta pažanga; ĮSITIKINUSIOS, kad ir toliau bendromis pastangomis įgyvendinant ENERGY STAR bus gauta papildomos naudos; SUSITARĖ: I Straipsnis Bendrieji principai 1. Nustatydamos nuoseklius tikslus gamintojams, Šalys naudojasi bendromis energijos vartojimo efektyvumo specifikacijomis ir bendru logotipu, šitaip padidindamos savo individualių pastangų poveikį tokių gaminių rūšių pasiūlai ir paklausai. 2. C priede išvardytiems energijos vartojimo efektyvumo reikalavimus atitinkantiems gaminių tipams identifikuoti šalys naudoja bendrą logotipą. 3. Šalys užtikrina, kad bendrosios specifikacijos skatintų toliau didinti energijos vartojimo efektyvumą, atsižvelgiant į pažangiausią techninę patirtį rinkoje. 4. Bendrosios specifikacijos turėtų atitikti ne daugiau kaip 25 % modelių, apie kuriuos rengiant specifikacijas turima duomenų, taip pat turi būti atsižvelgta ir į kitus veiksnius. 5. Šalys užtikrina, kad pirkėjai turėtų galimybę atpažinti efektyviai energiją vartojančius gaminius pagal rinkoje pateikiamą etiketę. II Straipsnis Ryšys su 2000 m. Susitarimu Šis Susitarimas pakeičia visą 2000 m. Susitarimą. III Straipsnis Sąvokų apibrėžimai Šiame Susitarime: a) "ENERGY STAR" – A priede nurodytas JAV registruotas paslaugų ženklas, kuris nuosavybės teise priklauso Jungtinių Valstijų aplinkos apsaugos agentūrai (toliau – JAV AAA); b) "Bendras logotipas"– A priede nurodytas JAV registruotas sertifikavimo ženklas, kuris nuosavybės teise priklauso JAV AAA; c) "ENERGY STAR ženklai" – "ENERGY STAR" pavadinimas ir bendras logotipas, taip pat bet kokios šių ženklų versijos, kurias gali sukurti ar pakeisti toliau nurodyti valdymo subjektai ar programos dalyviai, įskaitant šio Susitarimo A priede nurodytą ženklą ar žymėjimą; d) "ENERGY STAR ženklinimo programa" – valdymo subjekto administruojama programa, kurioje naudojamos nurodytoms gaminių rūšims taikytinos bendros energijos vartojimo efektyvumo specifikacijos, ženklai ir gairės; e) "Programos dalyviai" – gamintojai, pardavėjai ar perpardavimo agentai, kurie parduoda specifikacijas atitinkančius efektyviai energiją vartojančius gaminius ir nusprendė dalyvauti ENERGY STAR ženklinimo programoje, prisiregistruodami ar sudarydami susitarimą su bet kurios Šalies valdymo subjektu; f) "Bendrosios specifikacijos" – energijos vartojimo efektyvumo ir veiklos reikalavimai, įskaitant C priede išvardytus bandymo metodus, kuriais naudojasi valdymo subjektai ir programos dalyviai, nurodydami, kad efektyviai energiją vartojantys gaminiai dėl savo savybių gali gauti bendrą logotipą. IV Straipsnis Valdančiosios institucijos Kiekviena Šalis paskiria valdymo subjektą, atsakingą už šio Susitarimo įgyvendinimą (toliau – valdymo subjektai). Europos bendrija savo valdymo subjektu paskiria Europos Bendrijų Komisiją (toliau – Komisija). Jungtinių Amerikos Valstijų Vyriausybė savo valdymo subjektu paskiria JAV AAA. V Straipsnis ENERGY STAR ženklinimo programos administravimas 1. Kiekvienas valdymo subjektas, atsižvelgdamas į šiame Susitarime nustatytas sąlygas, administruoja ENERGY STAR ženklinimo programą C priede išvardytoms efektyviai energiją vartojančių gaminių rūšims. Programos administravimas apima programos dalyvių savanorišką registraciją, programos dalyvių ir atitinkamų gaminių sąrašų tvarkymą bei B priede nustatytų ENERGY STAR pavadinimo ir bendro logotipo naudojimo gairių sąlygų vykdymą. 2. ENERGY STAR ženklinimo programoje naudojamasi C priede išvardytomis Bendrosiomis specifikacijomis. 3. Kiekvienas valdymo subjektas, vadovaudamasis B priede nustatytomis logotipo naudojimo gairėmis, imasi veiksmingų priemonių pirkėjams šviesti apie ENERGY STAR ženklus. 4. Kiekvienas valdymo subjektas padengia visas savo išlaidas, kurias jis patyrė vykdydamas savo veiklą pagal šį Susitarimą. VI STRAIPSNIS Dalyvavimas ENERGY STAR ženklinimo programoje 1. Kiekvienas gamintojas, pardavėjas ar perpardavimo agentas gali dalyvauti ENERGY STAR ženklinimo programoje, bet kurios Šalies valdymo subjekte įsiregistravęs kaip programos dalyvis. 2. Programos dalyviai, identifikuodami reikalavimus atitinkančius gaminius, kurie buvo išbandyti jų patalpose ar nepriklausomoje bandymų laboratorijoje ir kurie atitinka C priede nustatytas Bendrąsias specifikacijas, taip pat gali patys sertifikuoti gaminių kvalifikaciją, gali naudoti bendrą logotipą. 3. Programos dalyvio registraciją ENERGY STAR ženklinimo programoje vienos Šalies valdymo subjekte pripažįsta kitos Šalies valdymo subjektas. 4. Kad pagal 3 dalį būtų lengviau pripažįstamas programos dalyvių dalyvavimas ENERGY STAR ženklinimo programoje, valdymo subjektai bendradarbiauja tvarkydami bendrus visų programos dalyvių ir bendram logotipui gauti reikalavimus atitinkančių gaminių sąrašus. 5. Nepaisant pirmiau 2 dalyje nurodytų savarankiško gaminių sertifikavimo procedūrų, kiekvienas valdymo subjektas pasilieka teisę išbandyti arba kitaip patikrinti jos teritorijoje parduodamus ar parduotus gaminius (Komisijos atveju – Europos bendrijos valstybių narių teritorijoje), kad nustatytų, ar gaminiai buvo sertifikuoti pagal C priede išdėstytas bendrąsias specifikacijas. Siekdamos užtikrinti, kad visi bendruoju identifikavimo ženklu pažymėti gaminiai atitiktų C priede nustatytas bendras specifikacijas, valdymo subjektai visapusiškai palaiko ryšius ir bendradarbiauja tarpusavyje. VII Straipsnis Programos koordinavimas tarp Šalių 1. Šalys įsteigia Techninę komisiją, kuri tikrina, kaip įgyvendinamas šis Susitarimas; komisiją sudaro Šalių valdymo subjektų atstovai. 2. Iš esmės Techninė komisija posėdžiauja kartą per metus ir vieno iš valdymo subjektų prašymu aptaria ENERGY STAR ženklinimo programos veikimą bei administravimą, C priede nustatytas Bendrąsias specifikacijas, gaminius, kuriems taikoma ši programa, ir pažangą, padarytą siekiant šio Susitarimo tikslų. 3. Kiti (ne Šalys) (įskaitant kitas vyriausybes ir pramonės atstovus) gali dalyvauti Techninės komisijos posėdžiuose kaip stebėtojai, išskyrus atvejus, kai abu valdymo subjektai nusprendžia kitaip. VIII Straipsnis ENERGY STAR ženklų registravimas 1. JAV AAA, kaip ENERGY STAR ženklų savininkė, gali įregistruoti ženklus Europos bendrijoje kaip Bendrijos prekės ženklus. Komisija nesiekia registruoti ir neregistruoja jokių ENERGY STAR ženklų arba jokių jų versijų nė vienoje šalyje. 2. Jei Komisija ar kuris nors Komisijos įregistruotas programos dalyvis naudoja A priede pateiktą ženklą ar žymėjimą, vadovaudamasis šio Susitarimo sąlygomis, JAV AAA įsipareigoja to nelaikyti jos teisių į ženklus pažeidimu. IX Straipsnis Vykdymas ir nesilaikymas 1. Kad apsaugotų ENERGY STAR ženklus, kiekvienas valdymo subjektas užtikrina, kad jo teritorijoje (Komisijos atveju – Europos bendrijos valstybių narių teritorijose) ENERGY STAR ženklai būtų naudojami tinkamai. Kiekvienas valdymo subjektas užtikrina, kad ENERGY STAR ženklai naudojami tik A priede pateikiama forma. Kiekvienas valdymo subjektas užtikrina, kad ENERGY STAR ženklai naudojami tik B priede pateiktose ENERGY STAR pavadinimo ir bendrojo identifikavimo ženklo tinkamo naudojimo gairėse nustatytu būdu. 2. Kiekvienas valdymo subjektas užtikrina, kad prieš programos dalyvį būtų imtasi neatidėliotinų ir tinkamų veiksmų, kai tik jis sužino, kad programos dalyvis naudojo neteisėtą ženklą ar ENERGY STAR ženklais pažymėjo gaminį, kuris neatitinka C priede nustatytų specifikacijų. Tokie veiksmai gali būti (pateikiamas neišsamus sąrašas): a) programos dalyvio informavimas raštu apie tai, kad jis nesilaiko ENERGY STAR ženklinimo programos sąlygų; b) konsultacijos parengiant planą, kaip laikytis programos sąlygų; ir c) jei sąlygų ir toliau nesilaikoma, prireikus – programos dalyvio registracijos panaikinimas. 3. Kiekvienas valdymo subjektas užtikrina, kad būtų imtasi visų pagrįstų priemonių, kad subjektas, nesantis programos dalyviu, nutrauktų neteisėtą ENERGY STAR ženklų ar neteisėto ženklo naudojimą. Tokie veiksmai gali būti (pateikiamas neišsamus sąrašas): a) ENERGY STAR ženklus naudojančio subjekto informavimas apie ENERGY STAR ženklinimo programos reikalavimus ir tinkamo ENERGY STAR pavadinimo ir bendro logotipo naudojimo gaires; ir b) subjekto kvietimas tapti programos dalyviu ir įregistruoti reikalavimus atitinkančius gaminius. 4. Kiekvienas valdymo subjektas nedelsdamas praneša kitos Šalies valdymo subjektui apie bet kokį jam žinomą ENERGY STAR ženklų naudojimo pažeidimą, taip pat apie veiksmus, kurių buvo imtasi tokiam pažeidimui nutraukti. X Straipsnis Susitarimo keitimo ir naujų priedų priėmimo tvarka 1. Kiekvienas valdymo subjektas gali pasiūlyti iš dalies pakeisti šį Susitarimą ir gali pasiūlyti naujus Susitarimo priedus. 2. Siūlomas pakeitimas pateikiamas raštu ir aptariamas kitame Techninės komisijos posėdyje, jei kitam valdymo subjektui apie jį buvo pranešta iki tokio posėdžio likus ne mažiau kaip šešiasdešimčiai dienų. 3. Šio Susitarimo pakeitimai ir sprendimai įtraukti naujus priedus priimami abipusiu Šalių sutarimu. A, B ir C priedai keičiami pagal XI ir XII straipsnių nuostatas. XI Straipsnis A ir B priedų dalinio keitimo tvarka 1. Norėdamas iš dalies pakeisti A arba B priedą, valdymo subjektas laikosi X straipsnio 1 ir 2 dalyse nustatytos tvarkos. 2. A ir B priedai iš dalies keičiami abipusiu valdymo subjektų susitarimu. XII Straipsnis C priedo dalinio pakeitimo tvarka 1. Valdymo subjektas, norintis iš dalies pakeisti C priedą ir patikslinti jame pateikiamas specifikacijas arba įtraukti į jį naujas gaminių rūšis (toliau – siūlantysis valdymo subjektas), vadovaujasi X straipsnio 1 ir 2 dalyse nustatyta tvarka, o savo pasiūlyme: a) įrodo, kad patikslinus specifikacijas ar įtraukus naują gaminio rūšį būtų gerokai taupoma energija; b) prireikus pateikia reikalavimus energijos suvartojimui pagal įvairius elektros energijos vartojimo režimus; c) pateikia informaciją apie standartinius bandymų protokolus, naudojamus gaminiui įvertinti; d) pateikia įrodymus, kad yra sukurta nepatentuota technologija, kuri leistų ekonomiškai efektyviai taupyti energiją, nepadarius neigiamos įtakos gaminio veikimui; e) pateikia informaciją apie planuojamą gaminių modelių, kurie atitiktų siūlomą specifikaciją, skaičių ir apytikslę užimamą rinkos dalį; f) pateikia informaciją apie tų pramonės sričių, kurioms siūlomas pakeitimas gali turėti įtakos, požiūrį; ir g) pasiūlo naujų specifikacijų įsigaliojimo datą, atsižvelgdamas į gaminio naudojimo trukmę ir gamybos grafikus. 2. Pasiūlyti pakeitimai, kuriems pritaria abu valdymo subjektai, valdymo subjektų abipusiu sutarimu įsigalioja nustatytą dieną. 3. Jei kitas valdymo subjektas (toliau – prieštaraujantysis valdymo subjektas), gavęs pagal X straipsnio 1 ir 2 dalis pateiktą pasiūlymą, mano, kad pasiūlymas neatitinka 1 dalyje nurodytų reikalavimų arba dėl kitų priežasčių nesutinka su pasiūlymu, jis nedelsdamas (paprastai iki kito Techninės komisijos posėdžio) raštu praneša apie savo nesutikimą siūlančiajam valdymo subjektui ir pateikia visą turimą tai pagrindžiančią informaciją, pvz., informaciją, įrodančią, kad pasiūlymas, jei būtų priimtas, greičiausiai: a) neproporcingai ir nesąžiningai suteiktų vienai bendrovei ar įmonių grupei daugiau galios rinkoje; b) pakenktų visos pramonės šakos dalyvavimui ENERGY STAR ženklinimo programoje; c) prieštarautų jo šalies įstatymams ir kitiems teisės aktams; arba d) nustatytų apsunkinančius techninius reikalavimus. 4. Valdymo subjektai daro viską, kad užtikrintų susitarimą dėl siūlomo pakeitimo jau pirmame po pasiūlymo pateikimo Techninės komisijos posėdyje. Jei valdymo subjektams šiame Techninės komisijos posėdyje nepavyksta susitarti dėl siūlomo pakeitimo, jie stengiasi susitarimą raštu užtikrinti prieš kitą Techninės komisijos posėdį. 5. Jei iki kito Techninės komisijos posėdžio pabaigos Šalims nepavyksta susitarti, siūlantysis valdymo subjektas atsiima savo pasiūlymą; atsižvelgiant į pasiūlymus patikslinti nustatytas specifikacijas, valdymo subjektų raštu sutartą dieną atitinkama gaminio rūšis išbraukiama iš C priedo. Apie šį pakeitimą ir tvarką, kuria reikia vadovautis šiam pakeitimui įgyvendinti, yra pranešama visiems programos dalyviams. 6. Rengdami naujas Bendrąsias specifikacijas arba tikslindami galiojančias Bendrąsias specifikacijas, valdymo subjektai užtikrina veiksmingą derinimą ir konsultacijas tarpusavyje bei su savo atitinkamomis suinteresuotosiomis šalimis, visų pirma atsižvelgdami į darbo dokumentų turinį ir terminus. XIII Straipsnis Bendrosios nuostatos 1. Šis Susitarimas netaikomas kitoms aplinkosauginio ženklinimo programoms, kurias gali sukurti ir priimti bet kuri iš Šalių. 2. Visai pagal šį Susitarimą vykdomai veiklai yra taikomi kiekvienos Šalies įstatymai ir kiti teisės aktai; ji vykdoma atsižvelgiant į turimas asignuotas lėšas ir išteklius. 3. Jokia šio Susitarimo nuostata neturi įtakos jokios Šalies teisėms ir pareigoms, numatytoms dvišaliuose, regioniniuose arba daugiašaliuose susitarimuose, kuriuos jos pasirašė prieš įsigaliojant šiam Susitarimui. 4. Nepažeisdama jokių kitų šio Susitarimo nuostatų, bet kuri valdančioji institucija gali vykdyti ženklinimo programas atitinkamoms gaminių rūšims, nepaminėtoms C priede. Nepaisant kitų šio Susitarimo nuostatų, nė viena Šalis netrukdo jokio gaminio importui, eksportui, pardavimui arba platinimui, jeigu tas gaminys pažymėtas kitos Šalies valdančiosios institucijos skirtu energijos efektyvumo ženklu. XIV Straipsnis Įsigaliojimas ir galiojimo trukmė 1. Šis Susitarimas įsigalioja tą dieną, kurią Šalys raštu viena kitai pranešė, kad yra atliktos jų atitinkamos vidaus procedūros, būtinos šiam Susitarimui įsigalioti. 2. Šis Susitarimas sudarytas pradiniam penkerių metų laikotarpiui. Likus ne mažiau kaip vieneriems metams iki šio pradinio laikotarpio pabaigos, Šalys susirenka aptarti šio Susitarimo galiojimo pratęsimo klausimo. XV Straipsnis Nutraukimas 1. Kiekviena Šalis bet kuriuo metu gali nutraukti šį Susitarimą, prieš tris mėnesius raštu pranešusi apie tai kitai Šaliai. 2. Nutraukus šį Susitarimą ar jo nepratęsus, valdymo subjektai visiems savo įregistruotiems programos dalyviams praneša apie jungtinės programos pabaigą. Be to, valdymo subjektai savo įregistruotiems programos dalyviams praneša, kad kiekvienas valdymo subjektas gali tęsti ženklinimą pagal dvi atskiras programas. Tokiu atveju Europos bendrijos ženklinimo programoje nebus naudojami ENERGY STAR ženklai. Komisija užtikrina, kad ji pati, Europos bendrijos valstybės narės ir visi jos įregistruoti programos dalyviai nuo valdymo subjektų raštu sutartos dienos nebenaudotų ENERGY STAR ženklų. Šio XV straipsnio 2 dalyje nustatytos pareigos išlieka ir Susitarimo galiojimui pasibaigus. XVI Straipsnis Autentiškos kalbos Priimta dviem egzemplioriais Vašingtone du tūkstančiai šeštųjų metų gruodžio dvidešimtą dieną anglų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, slovakų, slovėnų, suomių, švedų, vengrų ir vokiečių kalbomis; visi tekstai yra autentiški. Iškilus sunkumams dėl teksto aiškinimo, vadovaujamasi tekstu anglų kalba. Por la Comunidad Europea Za Evropské společenství For Det Europæiske Fællesskab Für die Europäische Gemeinschaft Euroopa Ühenduse nimel Για την Ευρωπαϊκή Κοινότητα For the European Community Pour la Communauté européenne Per la Comunità europea Eiropas Kopienas vārdā Europos bendrijos vardu az Európai Közösség részéről Għall-Komunità Ewropea Voor de Europese Gemeenschap W imieniu Wspólnoty Europejskiej Pela Comunidade Europeia Za Európske spoločenstvo Za Evropsko skupnost Euroopan yhteisön puolesta För Europeiska gemenskapens vägnar +++++ TIFF +++++ +++++ TIFF +++++ Por el Gobierno de los Estados Unidos de América Za vládu Spojených států amerických For regeringen for Amerikas Forenede Stater Für die Regierung der Vereinigten Staaten von Amerika Ameerika Ühendriikide valitsuse nimel Για την Κυβερνηση των Ηνωμενων Πολιτειων τησ Αμερικησ For the Government of the United States of America Pour le gouvernement des États-Unis d'Amérique Per il governo degli Stati Uniti d'America Amerikas Savienoto Valstu valdības vārdā Jungtinių Amerikos Valstijų vyriausybės vardu az Amerikai Egyesült Államok kormánya részéről Għall-Gvern ta' l-Istati Uniti ta' l-Amerika Voor de regering van Verenigde Staten van Amerika W imieniu rządu Stanów Zjednoczonych Ameryki Pelo governo Estados Unidos da América Za vládu Spojené štáty americké Za vlado Združene države Amerike Amerikan yhdysvaltojen hallituksen puolesta För Amerikas förenta staters regering +++++ TIFF +++++ -------------------------------------------------- A PRIEDAS ENERGY STAR PAVADINIMAS IR BENDRAS LOGOTIPAS Pavadinimas: ENERGY STAR Bendras logotipas: +++++ TIFF +++++ -------------------------------------------------- B PRIEDAS ENERGY STAR pavadinimo ir bendro logotipo tinkamo naudojimo gairės ENERGY STAR pavadinimas ir bendras logotipas yra JAV AAA ženklai. Todėl pavadinimas ir bendras logotipas gali būti naudojami tik laikantis toliau nustatytų gairių ir Partnerystės susitarimo arba Europos Komisijos registracijos formos, kurią pasirašo ENERGY STAR ženklinimo programos dalyviai. Prašome išplatinti šias gaires tiems, kurie bus atsakingi už ENERGY STAR dokumentų parengimą jūsų vardu. JAV AAA, o Europos bendrijos valstybių narių teritorijose – Europos Komisija siekia, kad ENERGY STAR pavadinimas ir bendras logotipas būtų naudojami tinkamai. Tai reiškia, kad bus prižiūrima, kaip ženklai naudojami rinkoje, ir tiesiogiai susisiekiama su tomis organizacijomis, kurios juos naudoja netinkamai ar neteisėtai. Dėl netinkamo ženklų naudojimo gali būti nutrauktas programos dalyvio dalyvavimas ENERGY STAR ženklinimo programoje, o jei netinkamai ženklais pažymėti gaminiai buvo importuoti į JAV – juos gali konfiskuoti JAV muitinė. Bendrosios gairės ENERGY STAR programa yra verslo įmonių bei organizacijų ir JAV federalinės vyriausybės arba Europos bendrijos partnerystė. Būdamos šios partnerystės nariais, vykdydamos energijos vartojimo efektyvumo didinimo ir aplinkos apsaugos veiklą, verslo įmonės ir organizacijos gali naudoti ENERGY STAR pavadinimą ir bendrą logotipą. Organizacijos privalo sudaryti susitarimą su valdymo subjektu – Aplinkos apsaugos agentūra JAV vardu arba Europos Komisija ES vardu – dėl ženklo naudojimo, kaip apibrėžta šiame dokumente. Šių ženklų keisti negalima, kadangi tokie pakeitimai gali suklaidinti verslo įmones ir pirkėjus dėl ENERGY STAR programos šaltinio ir sumažinti jos vertę visiems. Šiuos ženklus naudojančios organizacijos privalo laikytis šių bendrų nurodymų: 1. ENERGY STAR pavadinimas ir bendras logotipas niekada negali būti naudojami taip, kad reikštų laidavimą už bendrovę, jos gaminius ar jos paslaugas. Nei bendras logotipas, nei ENERGY STAR pavadinimas negali būti naudojami jokios kitos bendrovės pavadinime ar logotipe, gaminio pavadinime, paslaugos, domeno ar interneto tinklalapio pavadinime, jokia kita įmonė, išskyrus JAV AAA, negali kreiptis dėl bendro logotipo, ENERGY STAR pavadinimo ar panašaus ženklo naudojimo kaip prekės ženklo ar prekės ženklo dalies. 2. ENERGY STAR pavadinimas ir bendras logotipas niekada negali būti naudojami taip, kad būtų nepagarbiai atsiliepta apie ENERGY STAR, AAA, Energetikos departamentą, Europos bendriją, Europos Komisiją ar bet kurią kitą vyriausybinę instituciją. 3. Bendras logotipas niekada negali būti siejamas su gaminiais, kuriems negali būti suteikiamas ENERGY STAR logotipas. 4. Partneriai ir kitos įgaliotosios organizacijos pačios atsako už tai, kaip jos pačios, jų atstovai, tokie kaip reklamos agentūros ir įgyvendinimo rangovai, naudoja ENERGY STAR pavadinimą ir bendrą logotipą. ENERGY STAR pavadinimo naudojimas - ENERGY STAR pavadinimas visada rašomas didžiosiomis raidėmis; - registracijos simbolis ® turi būti naudojamas pirmą kartą pateikiant JAV rinkai skirtą medžiagą su žodžiais ENERGY STAR, ir - simbolis ® visada turėtų būti rašomas viršuje; - tarp žodžių "ENERGY STAR" ir simbolio ® neturi būti tarpo; - dokumente simbolis ® kartojamas kiekviename skyriaus pavadinime ar tinklalapio puslapyje. Bendro logotipo naudojimas Bendras logotipas yra ženklas, skirtas naudoti kaip etiketė tik ant tų gaminių, kurie atitinka ENERGY STAR ar dar griežtesnius eksploatacinių savybių reikalavimus. Bendras logotipas gali būti naudojamas: - ant registruotų ir reikalavimus atitinkančių gaminių; - reikalavimus atitinkančio gaminio aiškinamojoje medžiagoje; - interneto tinklalapyje reikalavimus atitinkančiam gaminiui nurodyti; - reklamoje, jeigu ji naudojama šalia reikalavimus atitinkančio gaminio arba tiesiai ant jo; - ant pirkimo punkto medžiagos; - ant reikalavimus atitinkančio gaminio pakuotės. Bendro logotipo vaizdas JAV AAA sukūrė šį ženklą, siekdama stipraus jo vaizdinio įspūdžio, kontrasto ir įskaitomumo. Ženklą sudaro ENERGY STAR simbolis keturkampyje su ENERGY STAR pavadinimu kitame keturkampyje, esančiame tiesiai po pirmuoju, kad būtų lengviau įskaityti simbolį. Abu keturkampiai atskirti balta juostele, kurios plotis yra toks pat, kaip simbolyje vaizduojamos arkos. Aplink ženklą eina balta tiesi juostelė, kurios storis taip pat yra lygus simbolyje vaizduojamos arkos pločiui. Tarpas JAV AAA ir ES Komisija reikalauja, kad aplink ženklą būtų paliekamas tarpas, kurio plotis yra lygus 0,333 (1/3) ženkle esančio grafinio langelio aukščio. Tarpo vietoje negali būti jokių kitų grafinių elementų, tokių kaip tekstas ar vaizdai. JAV AAA ir ES Komisija reikalauja palikti šį tarpą, kadangi bendras logotipas dažnai pateikiamas ant medžiagos, ant kurios pateikiami sudėtingi vaizdai, tokie kaip kiti ženklai, grafiniai vaizdiniai, ir tekstas. Mažiausias dydis Ženklo dydis gali būti keičiamas, tik jo proporcijos turi būti išlaikytos. Kad ženklas būtų gerai įskaitomas, rekomenduojame jį spausdinti ne mažesnio nei 0,375 colio (3/8”; 9,5 mm) pločio. Kai ženklas skelbiamas internete, viduje ženklo esančios raidės turi išlikti įskaitomos. Rekomenduojama spalva Ženklui rekomenduojama naudoti 100 % Cyan spalvą. Taip pat ženklas gali būti spausdinamas juodos arba atvirkštinio spausdinimo baltos spalvos. 100 % Cyan atitikmuo internete yra #0099FF pagal Hex spalvų kodą. Jeigu reklaminė medžiaga, gaminio aiškinamoji ar pirkimo punkto medžiaga spausdinama spalvotai, ženklas turi būti spausdinamas 100 % Cyan spalva. Jeigu tokios spalvos negalima gauti, vietoje jos gali būti naudojama juoda spalva. Neteisingas ženklo naudojimas Prašome: - nenaudoti ženklo ant reikalavimų neatitinkančių gaminių; - nekeisti ženklo naudojant ENERGY STAR simbolio figūrą be keturkampio, kurioje yra pavadinimas ENERGY STAR. Atgaminant ženklą prašome: - nespausdinti ženklo supaprastintų metmenų; - nenaudoti balto ženklo ant balto pagrindo; - nekeisti ženklo spalvų; - jokiais būdais neiškraipyti ženklo; - nekeisti ženklo aprėminimo; - nenaudoti ženklo ant kitų paveikslėlių; - nesukite ženklo apie jo ašį; - neatskirti nuo ženklo jokių jo elementų; - nekeisti jokios ženklo dalies kita dalimi; - nenaudoti jokio kito šrifto ženklo daliai pakeisti; - neužimti aplink ženklą esančio tuščio tarpo; - neperkreipti ženklo; - nekeisti ženklo aprėminimo dydžio; - nekeisti patvirtinto teksto; - nespausdinti bendro logotipo nepatvirtinta spalva; - neleisti tekstui užeiti ant ženklo. - nenaudoti simbolio figūros vienos atskirai. Būtinai turi būti pateikiamas ir ENERGY STAR pavadinimas; - iš ženklo neištrinti simbolio figūros. Terminai, vartojami kalbant ir rašant apie ENERGY STAR Siekdamos išlaikyti ir didinti ENERGY STAR vertę, JAV AAA ir ES Komisija rekomenduoja terminus, kurie turėtų būti vartojami kalbant ir rašant apie programos elementus. TEISINGA | NETEISINGA | ENERGY STAR reikalavimus atitinkantis kompiuteris | ENERGY STAR atitinkantis kompiuteris ENERGY STAR sertifikuotas kompiuteris ENERGY STAR rango kompiuteris | Kompiuteris, kuriam gali būti suteiktas ENERGY STAR ženklas | | Gaminiai, kuriems gali būti suteiktas ENERGY STAR ženklas | ENERGY STAR gaminys ENERGY STAR gaminiai (nurodant gaminių rinkinį) ENERGY STAR įranga JAV AAA garantuojamas Atitinkantis ENERGY STAR standartus | PARTNERIAI/PROGRAMOS DALYVIAI | ENERGY STAR partneris | ENERGY STAR bendrovė | Bendrovė X, ENERGY STAR partnerė | Bendrovė X, už kurią laiduoja JAV AAA | ENERGY STAR programoje dalyvaujanti bendrovė | JAV AAA patvirtintas ENERGY STAR įrangos pardavėjas | Bendrovė, reklamuojanti ENERGY STAR | JAV AAA garantuojamas | ENERGY STAR reikalavimus atitinkantis monitorius | ENERGY STAR monitoriaus programa | VYRIAUSYBĖS ĮGALIOJIMAI | Gaminiai, kuriems gali būti suteiktas ENERGY STAR ženklas, užkerta kelią šiltnamio efektą sukeliančių dujų emisijoms, atitikdami griežtas JAV AAA ir ES Komisijos gaires dėl efektyvaus energijos vartojimo | | ENERGY STAR ir ENERGY STAR ženklai yra registruoti JAV ženklai | | ENERGY STAR yra registruotas ženklas, nuosavybės teise priklausantis JAV Vyriausybei | | VEIKIMO GAIRĖS | | ENERGY STAR gairės | ENERGY STAR standartai | ENERGY STAR specifikacijos | JAV AAA patvirtintas | ENERGY STAR eksploatacinių charakteristikų lygiai | JAV AAA garantuojamas | Savanoriškos programos | Gavo JAV AAA patvirtinimą | Klausimai dėl ENERGY STAR pavadinimo ir bendro logotipo naudojimo ENERGY STAR speciali telefono linija JAV skambinkite nemokamu numeriu: 1-888-STAR-YES (1-888-782-7937) Už JAV ribų skambinkite: 202-775-6650 Faksas: 202-775-6680 www.energystar.gov EUROPOS KOMISIJA Energetikos ir transporto generalinis direktoratas Telefonas: +32 2 2985792 Faksas: +32 2 2966016 www.eu-energystar.org -------------------------------------------------- C PRIEDAS BENDROSIOS SPECIFIKACIJOS I. KOMPIUTERIŲ SPECIFIKACIJOS Šios kompiuterių specifikacijos taikomos iki 2007 m. liepos 19 d. Nuo 2007 m. liepos 20 d. taikomos kompiuterių specifikacijos pateikiamos VIII skirsnyje. A. Sąvokų apibrėžimai 1. Kompiuteris: stalinis kompiuteris, didelio arba mažo korpuso kompiuteris, arba nešiojamasis įtaisas, įskaitant ankstesnių modelių stalinius kompiuterius, asmeninius kompiuterius, darbo vietas, tinklo kompiuterių stalinius kompiuterius, X terminalų valdiklius ir kompiuterinius mažmeninio pardavimo terminalus. Kad įtaisas atitiktų reikalavimus, jį turi būti galima maitinti iš sienos kištukinio lizdo, tačiau tai neišskiria įtaisų, kuriuos galima maitinti ir iš sienos kištukinio lizdo, ir iš baterijos. Šis apibrėžimas pirmiausia skirtas kompiuteriams, parduodamiems kaip verslo arba namų kompiuteriai. Šis kompiuterio apibrėžimas netaikomas kompiuteriams, parduodamiems kaip "Failų serveris" arba "Serveris". 2. Monitorius: elektroninio vamzdelio (CRT), plokščiasis monitorius (pvz., skystakristalis monitorius) arba kitas vaizdavimo įrenginys ir su juo susietos elektroninės dalys. Monitorius gali būti parduodamas atskirai arba integruotas į kompiuterio korpusą. Šis apibrėžimas pirmiausia taikomas standartiniams monitoriams, skirtiems naudoti su kompiuteriais. Tačiau monitoriams, kad atitiktų šią specifikaciją, priskirtini ir šie įrenginiai: didžiųjų kompiuterių terminalai, taip pat fiziškai atskiri vaizdavimo įtaisai. 3. Integruotos kompiuterinės sistemos: sistemos, kuriose kompiuteris ir regimojo indikatoriaus monitorius yra sujungti į vieną įtaisą. Tokios sistemos privalo atitikti visus šiuos kriterijus: dviejų komponentų naudojamos galios negalima matuoti atskirai, o sistema į sienos kištukinį lizdą jungiama vienu maitinimo laidu. 4. Prastova: laikotarpis, per kurį naudotojas neatlieka kompiuterio įvesčių (pvz., įvesčių klaviatūra arba pajudinus pelę). 5. Mažos galios arba pristabdytoji veiksena: sumažintos galios būsena, į kurią kompiuteris persijungia po prastovos laikotarpio. 6. Paleisties įvykis: naudotojo, užprogramuotas ar išorės įvykis arba stimulas, sukeliantis kompiuterio persijungimą iš mažos galios arba pristabdytosios veiksenos į aktyvią veikseną. Paleisties įvykių pavyzdžiai, vien jais nesiribojant, yra pelės pajudinimas, klaviatūros klavišo spustelėjimas arba pagrindinio kompiuterio korpuso mygtuko paspaudimas, o išorės įvykių atveju stimulai yra perduodami telefonu, nuotoliniu valdymu, per tinklą, laidinį modemą, palydovą ir t. t. B. Gaminiai, kuriuos galima ženklinti ENERGY STAR ženklu 1. Techninės specifikacijos a) Kompiuteriai. Kompiuteriai, kuriuos galima ženklinti ENERGY STAR ženklu, privalo atitikti šias sąlygas: Tai, kad kompiuteris atitinka ENERGY STAR reikalavimus, galima nustatyti pagal dvi – A ir B – gaires. Abi gaires sukūrė programos dalyviai, laisvai pasirinkdami skirtingus energijos valdymo ir energijos vartojimo efektyvumo aspektų sprendimo metodus. Pagal A gairę šio tipo kompiuteriai gali būti ženklinami: - kompiuteriams, kurie išsiuntimo metu gali taip veikti tinkle, kad jie išlaiko mažos galios arba pristabdytąją veikseną, kol jų tinklo sąsajos adapteris išsaugo galimybę atsiliepti į tinklo užklausas; - kompiuteriams, kurie išsiuntimo metu yra be tinklo sąsajos; - kompiuteriams, kurie išsiunčiami į neįrengto tinklo aplinką. AAA tikisi, kad teisė ženklinti kompiuterius, kurie parduodami kaip asmeniniai kompiuteriai, bus suteikiama tik pagal A gairę. Teisė ženklinti kompiuterius, pristatomus galinčius veikti tinkluose, kuriems tinklo jungčiai palaikyti pristabdytąja veiksena yra reikalingas kompiuterio procesorius ir (arba) atmintinė, gali būti suteikiama pagal B gairę. Tikimasi, kad kompiuteriai, teisė kuriuos ženklinti suteikiama pagal B gairę, tiek pristabdytąja, tiek kita veiksena tinkle veiks taip pat. i) A gairė a) Kompiuteris po prastovos laikotarpio persijungia į pristabdytąją veikseną. b) Jeigu kompiuteris išsiuntimo metu gali veikti tinkle, veikdamas tinkle jis persijungia į pristabdytąją veikseną. c) Jeigu kompiuteris išsiuntimo metu gali veikti tinkle, pristabdytąja veiksena jis išlaiko galimybę atsiliepti į paleisties įvykius, perduotus arba skirtus kompiuteriui veikiant tinkle. Jeigu dėl paleisties įvykio būtina, kad kompiuteris išeitų iš pristabdytosios veiksenos ir atliktų užduotį, atlikęs reikiamą užduotį kompiuteris po prastovos laikotarpio vėl persijungia į pristabdytąją veikseną. Šioje skyriaus dalyje aprašytam elgesiui užtikrinti programos dalyvis gali naudoti bet kurias esamas priemones. d) 1 lentelėje pateikiamas kompiuterio elektros energijos vartojimas pristabdytosios veiksenos metu. 1 Lentelė Didžiausia maitinimo vardinė ilgalaikė galia [1] | Vatai pristabdytąja veiksena | ≤ 200 W | ≤ 15 W | > 200 W ≤ 300 W | ≤ 20 W | > 200 W ≤ 300 W | ≤ 25 W | > 350 W ≤ 400 W | ≤ 30 W | > 400 W | 10 % didžiausios išėjimo vardinės ilgalaikės galios | Kompiuteriai, visada išlaikantys 15 arba mažiau vatų naudojamos galios lygį, atitinka šios specifikacijos galios naudojimo reikalavimus ir skaičiuojant nereikalaujama įtraukti A dalyje aprašytos pristabdytosios veiksenos. ii) B gairė a) Kompiuteris po prastovos laikotarpio persijungia į pristabdytąją veikseną. b) Jeigu kompiuteris išsiuntimo metu gali veikti tinkle, į pristabdytąją veikseną jis gali persijungti veikdamas bet kurios technologijos tinkle. c) Kompiuteris pristabdytąja veiksena išlaiko galimybę atsiliepti į visų rūšių tinklo užklausas. Naudotojui naudotis skirtos tinklo funkcijos veikia be sutrikimų (pvz., tinklo funkcijos, kuriomis naudotojas naudojasi kompiuteriu pristabdytąja veiksena, yra tokios pat kaip ir prieš kompiuteriui persijungiant į pristabdytąją veikseną). d) Kompiuteris pristabdytąja veiksena suvartoja ne daugiau kaip 15 % didžiausios savo maitinimo vardinės ilgalaikės galios. b) Integruotos kompiuterinės sistemos: Integruota kompiuterinė sistema, kuri gali būti ženklinama ENERGY STAR ženklu, turi atitikti šias sąlygas: i) Integruota kompiuterinė sistema po prastovos laikotarpio persijungia į pristabdytąją veikseną. ii) Jeigu integruota kompiuterinė sistema išsiuntimo metu gali veikti tinkle, veikdama tinkle ji persijungia į pristabdytąją veikseną. iii) Jeigu integruota kompiuterinė sistema išsiuntimo metu gali veikti tinkle, pristabdytąja veiksena ji išlaiko galimybę atsiliepti į paleisties įvykius, perduotus arba skirtus kompiuteriui veikiant tinkle. Jeigu dėl paleisties įvykio būtina, kad kompiuteris išeitų iš pristabdytosios veiksenos ir atliktų užduotį, atlikusi reikiamą užduotį integruota kompiuterinė sistema po prastovos laikotarpio vėl persijungia į pristabdytąją veikseną. Šioje skyriaus dalyje aprašytam elgesiui užtikrinti programos dalyvis gali naudoti bet kurias esamas priemones. iv) Integruota kompiuterinė sistema pristabdytąja veiksena sunaudoja ne daugiau kaip 35 vatus. Integruotos kompiuterinės sistemos, kurių naudojamos energijos galios lygis visada yra 35 arba mažiau vatų, atitinka šio Susitarimo naudojamos galios reikalavimus ir skaičiuojant nereikia įtraukti pristabdytosios veiksenos, aprašytos I skyriaus A dalyje. 2. Išsiuntimo nuostatos. Kad būtų užtikrinta, jog mažos galios/pristabdytosios būsenos privalumais galės naudotis didžiausias skaičius naudotojų, programos dalyvis savo kompiuterius ir (arba) integruotas kompiuterines sistemas privalo išsiųsti su veiksniomis galios valdymo funkcijomis. Visų gaminių numatytasis laikas iš anksto nustatomas ne mažiau kaip 30 minučių. (AAA rekomenduoja, kad iš anksto nustatytas laikas būtų nustatomas tarp 15 ir 30 minučių). Naudotojui suteikiama galimybė keisti laiko nuostatas arba sulaikyti pristabdytąją (mažos galios) veikseną. 3. Operacinės sistemos: Kompiuterio mažos galios/pristabdytąją būseną tinkamai įjungti paprastai galima įdiegus konkrečią operacinės sistemos versiją ir ja naudojantis. Jeigu programos dalyvis kompiuterį išsiunčia su viena arba daugiau operacinių sistemų, viena iš tų kompiuterio operacinių sistemų gali persijungti į mažos galios/pristabdytąją veikseną ir visiškai iš jos sugrįžti. Jeigu kompiuteris išsiuntimo metu yra be operacinės sistemos programos, programos dalyvis privalo aiškiai nurodyti mechanizmą, pagal kurį kompiuteris gali būti ženklinamas ENERGY STAR ženklu. Be to, jeigu tam, kad būtų tinkamai įjungta pristabdytoji veiksena ir sugrįžta iš jos, reikia kokios nors specialios programinės įrangos, aparatinės tvarkyklės arba paslaugų programos, jos yra įdiegiamos kompiuteryje. Programos dalyvis šią informaciją įtraukia į gaminio aprašymą (pvz., naudotojo vadovą arba informacinius lapus) ir (arba) savo interneto svetainę. Brošiūros ir skelbimai rašomi taip, kad būtų išvengta klaidinančių teiginių. 4. Monitoriaus valdymas: Monitoriaus, ženklinamo ENERGY STAR ženklu, mažos galios veiksenas kompiuteris įjungia vienu arba daugiau mechanizmų. Programos dalyvis gaminio aprašyme privalo aiškiai nurodyti būdą, kuriuo kompiuteris gali valdyti ENERGY STAR ženklu ženklinamus monitorius, ir bet kurias ypatingas aplinkybes, reikalingas monitoriaus galiai valdyti. Kompiuterio numatytąsias nuostatas programos dalyvis privalo nustatyti taip, kad pirmoji monitoriaus mažos galios arba pristabdytoji veiksena naudotojui neatlikus veiksmų įsijungtų per 30 minučių. Programos dalyvis taip pat privalo nustatyti tokį kito galios valdymo lygio kompiuterio numatytąjį laiką, kad į antrąją mažos galios arba budėjimo būseną naudotojui neatlikus veiksmų monitorius persijungtų per 60 minučių. Abiejų mažos galios veiksenų bendra numatytųjų laikų suma neturi viršyti 60 minučių. Programos dalyvis pasirinktinai gali nustatyti kompiuterį taip, kad naudotojui neatlikus veiksmų monitorius per 30 minučių iš karto persijungtų į antrąją mažos galios arba budėjimo būseną. Naudotojas gali keisti laiko nuostatas arba sulaikyti monitoriaus mažos galios valdymo veiksenas. Šis monitoriaus valdymo reikalavimas netaikomas integruotoms kompiuterinėms sistemoms. Tačiau integruotos kompiuterinės sistemos, kurios parduodamos kaip prijungimo sistemos dalis, išorėje prijungto monitoriaus galią turi valdyti automatiškai. C. Kompiuterių, kurie gali būti ženklinami ENERGY STAR ženklu, bandymo gairės 1. Bandymo sąlygos: Toliau aprašytos bandymo aplinkos sąlygos, kurios sukuriamos atliekant galios matavimą. Jos privalo užtikrinti, kad išorės veiksniai nedarytų įtakos bandymo rezultatams ir kad vėliau bandymo rezultatus būtų galima pakartoti. Pilnutinė linijos varža: < 0,25 ohm Bendras harmoninis iškraipymas: < 5 % Įtampa: Įėjimo kintamosios srovės įtampa [2]: 115 VAC RMS ±5 V RMS Įėjimo kintamosios srovės dažnis [3] 60 Hz ±3 Hz Aplinkos temperatūra: 25o C ±3o C 2. Bandymo įranga: Tikslas – tiksliai išmatuoti įrenginio arba monitoriaus TIKRĄJĄ naudojamą galią [4]. Čia būtina naudoti tikrosios RMS vatmetrą. Yra daug vatmetrų, iš kurių galima rinktis, tačiau gamintojams reikės būti apdairiems, pasirenkant tinkamą modelį. Perkant vatmetrą ir pasirengiant konkrečiam bandymui, reikia atsižvelgti į šiuos veiksnius. Maksimumo koeficientas Pagal ankstesnę ENERGY STAR bandymo procedūros versiją buvo reikalaujama, kad gamintojai naudotų didesnio kaip 8 maksimumo koeficiento vatmetrą. Daugelis programos dalyvių atkreipė dėmesį, kad toks reikalavimas nei naudingas, nei tinkamas. Tolesnės pastraipos skirtos aptarti klausimams, susijusiems su maksimumo koeficientu, ir išaiškinti, ko buvo siekiama klaidingu pradiniu teiginiu. Deja, kad būtų ištaisyta klaida, ENERGY STAR programa negali pateikti konkrečių įrangos reikalavimų. Bandymų atlikimas lygia dalimi yra menas ir mokslas, todėl gamintojai ir bandytojai, rinkdamiesi tinkamą matavimo prietaisą, privalo patys priimti sprendimą, pasikliaudami bandymų patirties įgijusiais žmonėmis. +++++ TIFF +++++ 1 schemaBandomojo įtaiso srovėSrovė (Amperai)Sinusinė srovėLaikas Pradžioje svarbu suprasti, kad įrenginiai su perjungiamu maitinimo šaltiniu srovę ima signalo forma, kuri skiriasi nuo tipiškos sinusinės srovės [5]. 1 schemoje parodyta tipinio perjungiamo elektroninio įrenginio tipinė srovės signalo forma. Standartinę srovės signalo formą teoriškai gali matuoti bet koks vatmetras, tačiau kai reikia matuoti netolygias srovės signalo formas, išrinkti vatmetrą nėra lengva. Ypač svarbu, kad išrinktasis vatmetras įrenginio imamą srovę rodytų nesukeldamas vidinių piko iškreipčių (t. y. nenukirptų srovės bangos viršūnės). Todėl reikia atsižvelgti į vatmetro maksimumo koeficientą [6] ir esamus vatmetro srovės diapazonus. Geresni matavimo prietaisai turi aukštesnius maksimumo koeficientus ir didesnį srovės diapazonų pasirinkimą. Rengiantis bandymui pirmiausia reikia nustatyti su matuojamu įrenginiu susijusią pikinę srovę (amperais). Tai galima padaryti naudojantis osciloskopu. Toliau reikia išrinkti matavimo prietaiso pikinės srovės registravimo diapazoną. Pažymėtina, kad išrinkto srovės diapazono visos skalės vertė, padauginta iš (srovės) matavimo prietaiso maksimumo koeficiento, turi būti didesnė nei osciloskopo pikinės srovės rodmenys. Pvz., jeigu vatmetro maksimumo koeficientas yra 4 ir nustatytas 3 amperų srovės diapazonas, matuoklis gali registruoti srovės iškyšas iki 12 amperų. Jeigu matuojamoji pikinė srovė yra tik 6 amperų, matuoklis bus tinkamas. Kita problema, kurią reikia žinoti: jeigu registruojant pikinę srovę srovės diapazonas nustatomas per aukštai, matuojant nepikinę srovę galima prarasti tikslumą. Todėl čia reikia tam tikros jautrios pusiausvyros. Taigi turėdami didesnį srovės diapazono pasirinkimą ir aukštesnius maksimumo koeficientus gausite geresnius rezultatus. Dažninė charakteristika Kitas dalykas, kurį renkantis vatmetrą reikia apsvarstyti, yra vardinė vatmetro dažninė charakteristika. Elektroniniai įtaisai su perjungiamu maitinimo šaltiniu sukelia harmoniką (paprastai nelyginę iki 21). Matuojant galią tą harmoniką reikia panaikinti arba suvartojamoji galia bus netiksli. Todėl ENERGY STAR rekomenduoja gamintojams įsigyti vatmetrus, kurių dažninė charakteristika ne mažesnė kaip 3 kHz. Jie panaikins harmoniką iki 50 ir yra rekomenduojami IEC 555. Skalė Gamintojai veikiausiai norės vatmetro, galinčio rodyti 0,1 vato tikslumu. Tikslumas Kitas aspektas, kurią reikia aptarti, yra rezultatų tikslumas, kurį galėsite užtikrinti. Vatmetrų kataloguose ir specifikacijų lapuose paprastai nurodoma informaciją apie galios rodmenų tikslumą, kurį galima užtikrinti nustačius įvairius diapazonus. Jeigu matuojamas gaminys labai artimas didžiausiam bandomosios veiksenos energijos sunaudojimui, tai reikės bandymo, leidžiančio matuoti didesniu tikslumu. Etalonavimas Tikslumui palaikyti vatmetrai etalonuojami kasmet. 3. Bandymo metodas. Įrenginių vidutinę naudojamą galią gamintojai turėtų matuoti esant išjungtai būsenai arba mažos galios veiksenai. Tai reikia daryti energijos sąnaudas matuojant vieną valandą. Vatų vidurkiui apskaičiuoti gautos energijos sąnaudos gali būti padalytos iš vienos valandos. Energijos taupymo būsenų energijos galios matavimas. Kad įtaisui galėtų būti suteikta teisė būti žymimam ENERGY STAR ženklu, atliekamas kiekvienos konkretaus įrenginio energijos taupymo būsenos (pvz., mažos galios, išjungtos, budėjimo, pristabdytosios būsenos) bandymas. Prieš pradedant šį bandymą aparatas turėjo būti prijungtas prie veikiančios maitinimo linijos, tačiau ne mažiau kaip 12 valandų jis turėjo būti išjungtas ir stabilizuojamas kambario aplinkos sąlygomis. Prie aparato prijungiamas tinkamas vatvalandžių matuoklis, parengtas pateikti tikslius aparato energijos sąnaudų, neatjungiant nuo maitinimo šaltinio, rodmenis. Šį matavimą galima atlikti paeiliui su galios matavimu išjungta būsena; kartu abu bandymai turi užtrukti ne ilgiau kaip 14 valandų, įskaitant aparatui įjungti ir išjungti reikiamą laiką. Įjungti įrenginį ir leisti jam atlikti įkaitimo ciklą. Kai praeina numatytasis energijos taupymo būsenai skirtas laikas, užregistruoti matuoklio vatvalandžių rodmenis ir laiką (arba paleisti sekundmatį ar laikmatį). Po 1 valandos dar kartą užregistruoti matuoklio vatvalandžių rodmenis. Šių dviejų matuoklio vatvalandžių rodmenų skirtumas yra energijos suvartojimas mažos galios veiksena; padalyti iš 1 valandos vidutinei vardinei galiai gauti. II. KOMPIUTERIŲ MONITORIŲ SPECIFIKACIJOS A. Sąvokų apibrėžimai 1. Kompiuterio monitorius (taip pat "monitorius"): rinkoje parduodamas elektroninis gaminys, kurį sudaro vaizdo ekranas ir su juo susijusios elektroninės dalys, įmontuoti į vieną korpusą, kuris gali rodyti kompiuterio išvesties informaciją, gaunamą vienu ar keliais įvesties kanalais, tokiais kaip VGA, DVI ir (arba) IEEE 1394. Monitorių paprastai sudaro elektroninis vamzdis (CRT), skystakristalis monitorius (LCD) arba kitas vaizdavimo įrenginys. Šis apibrėžimas pirmiausia taikomas standartiniams monitoriams, skirtiems naudoti su kompiuteriais. Kad kompiuterio monitorius atitiktų reikalavimus, jo matomo ekrano įstrižainė turi būti didesnė negu 12 colių, jis turi galėti gauti energiją iš atskiro sieninio kištukinio kintamosios srovės lizdo arba baterijos bloko, parduodamo su kintamosios srovės adapteriu. Kompiuterių monitoriai, turintys stoties nustatymo įtaisą (imtuvą), pagal šią specifikaciją gali atitikti ENERGY STAR reikalavimus, jeigu jie reklamuojami ir parduodami pirkėjams kaip kompiuterių monitoriai (t. y. kompiuterio monitoriaus funkcija yra pagrindinė jų paskirtis) arba kaip dvejopo naudojimo – kompiuterių monitoriai ir televizoriai. Tačiau gaminiams, turintiems stoties nustatymo įtaiso (imtuvo) ir kompiuterio funkciją, kuriais reklamuojami ir parduodami kaip televizoriai, ši specifikacija netaikoma. 2. Įjungta būsena (aktyvioji galia): gaminys yra prijungtas prie energijos šaltinio ir rodo vaizdą. Ši būsena paprastai reikalauja daugiau galios negu pristabdytoji veiksena ir išjungta būsena. 3. Pristabdytoji veiksena (mažos galios): sumažintos galios būsena, į kurią kompiuterio monitorius persijungia gavęs nurodymus iš kompiuterio ar panaudojus kitas funkcijas. Šiai būsenai būdinga tuščias ekranas ir mažiau naudojamos galios. Kompiuterio monitorius grįžta į įjungtą būseną ir visišką darbo parengtį gavęs naudotojo (kompiuterio) signalą (pvz., naudotojas pajudina pelę arba paspaudžia klaviatūros klavišą). 4. Išjungta būsena (budėjimo būsena): mažiausios naudojamos galios veiksena, kurios naudotojas negali išjungti (paveikti) ir kuri gali tęstis neribotą laiką, jei gaminys prijungtas prie elektros tinklų ir naudojamas laikantis gamintojo nurodymų. Šioje specifikacijoje išjungta būsena apibrėžiama kaip galios būsena, kai gaminys yra prijungtas prie energijos šaltinio, tačiau vaizdo nerodo, o laukia, kol, gavęs tiesioginį naudotojo (kompiuterio) signalą (pvz., naudotojui paspaudus galios jungiklį) [7], persijungs į įjungtą būseną. 5. Visiško išjungimo būsena: būsena, kai gaminio kištukas vis dar yra įjungtas į elektros tinklą, tačiau gaminys buvo atjungtas nuo išorinio energijos šaltinio. Šią būseną dažniausiai sukelia naudotojas, paspaudęs visiško išjungimo jungiklį. Būdamas šioje būsenoje gaminys visai nevartoja elektros, o matuojant matavimo įtaisai dažniausiai rodo 0 vatų. 6. Atjungtas: gaminys buvo išjungtas iš elektros tinklo, todėl yra atjungtas nuo visų išorinių energijos šaltinių. B. Reikalavimus atitinkantys gaminiai Kad galėtų būti ženklinamas ENERGY STAR ženklu, kompiuterio monitoriaus modelis turi atitikti A dalyje pateiktą apibrėžimą ir toliau II skyriaus C dalyje pateiktus specifikacijos reikalavimus. Kaip paaiškinta II skyriaus A dalies 1 punkte, ši specifikacija netaikoma kompiuterio funkcijas turintiems gaminiams, kurie reklamuojami ir parduodami kaip televizoriai. C. Reikalavimus atitinkančių gaminių energijos vartojimo efektyvumo specifikacijos Teisė būti ženklinamiems ENERGY STAR ženklu gali būti suteikiama tik tiems II skyriaus B dalyje išvardytiems gaminiams, kurie atitinka toliau nurodytus kriterijus. Plačiaekraniai modeliai Plačiaekraniai (pvz., 16: 9, 15: 9 ir t. t.) modeliai gali būti ženklinami ENERGY STAR ženklu, jei jie atitinka šiose specifikacijose nurodytus energijos vartojimo efektyvumo reikalavimus. Atskirų specifikacijų plačiaekraniams modeliams nėra, todėl jie turi atitikti toliau II skyriaus C dalies 1 ir 2 punktuose nurodytus reikalavimus. 1. Įjungta būsena (aktyvioji galia). Kad galėtų būti ženklinami ENERGY STAR ženklu, kompiuterių monitorių modeliai turi neviršyti pagal šią lygtį nustatomo didžiausio aktyviosios galios naudojimo: jei X < 1 mln. vaizdo elementų, Y = 23; jei X ≥ 1 mln. vaizdo elementų, Y = 28X. Y išreiškiamas vatais ir suapvalinamas iki gretimo didesnio sveikojo skaičiaus, o X – tai vaizdo elementų, užrašomų milijonais dešimtaine forma, skaičius (pvz., 1920000 vaizdo elementų = 1,92 mln. vaizdo elementų). Pvz., didžiausia kompiuterio monitoriaus, kurio skiriamoji geba yra 1024 × 768 (arba 0,78 mln. vaizdo elementų), naudojamos energijos galia būtų Y = 23 vatai, o kompiuterio monitoriaus, kurio skiriamoji geba yra 1600 × 1200, būtų 28 (1,92) = 53,76, arba suapvalinus – 54 vatai. Kad galėtų būti ženklinamas ENERGY STAR ženklu, kompiuterio monitorius turi būti išbandytas pagal II skyriaus D dalies "Bandymo metodikoje" aprašytą procedūrą. 2. Pristabdytoji veiksena ir išjungta būsena a) Didžiausi naudojamos energijos galios lygiai pristabdytąja veiksena ir išjungta būsena nurodyti toliau 2 lentelėje. Kompiuterių monitoriai, galintys veikti keliomis pristabdytosiomis būsenomis (t. y. pristabdytąja veiksena ir budėjimo būsena), veikdami visomis būsenomis turi atitikti pristabdytajai veiksenai toliau taikomą reikalavimą. Pvz., kompiuterio monitorius, kurio bandymo rezultatai pristabdytąja veiksena yra 4 vatai ir 2 vatai – budėjimo būsena, neatitiks reikalavimų, nes viena iš pristabdytųjų būsenų viršija 2 vatus. b) Pristabdytajai veiksenai taikoma išimtis. Kompiuterių monitoriai, galintys automatiškai persijungti iš išjungtos būsenos (aktyvioji galia) į 1 vato ar mažiau vatų išjungtą būseną (budėjimo galia), atitinka šiuos energijos sąnaudų reikalavimus. Naudotojui neatlikus veiksmų, kompiuterio monitorius į išjungtą būseną (budėjimo galia) turi įsijungti per 30 minučių arba per kitą būsimose kompiuterių specifikacijų versijose nustatytą laiką. Naudotojui toliau pratęsus darbą (pvz., naudotojas pajudina pelę arba spusteli klaviatūros klavišą), kompiuterio monitorius turi grįžti į visišką darbo parengtį. Kitaip tariant, pristabdytoji veiksena nėra privaloma, jei kompiuterio monitorius gali persijungti iš įjungtos būsenos (aktyvioji galia) į išjungtą būseną (budėjimo galia) ir atitinka ENERGY STAR reikalavimus, taikomus išjungtai būsenai (budėjimo galia). 2 Lentelė Pristabdytosios veiksenos ir išjungtos būsenos energijos vartojimo efektyvumo kriterijai Pristabdytoji veiksena | ≤ 2 vatai | Išjungta būsena | ≤ 1 vatas | c) Pristabdytosios veiksenos įsijungimas. Taupyti energiją pristabdytąja veiksena kompiuterio monitorius gali tik tada, kai įsijungia ši energijos taupymo būsena. Jos įsijungimą ir numatytąją trukmę valdo kompiuteris; jei yra galimybė (pvz., jei monitorių gamintojas turi verslo ryšių su konkrečiais kompiuterių gamintojais arba jei monitorių gamintojas savo kompiuteriais ar gaminių rinkiniais dar ir prekiauja), monitorių gamintojas turėtų užtikrinti, kad klientui pristatytų ENERGY STAR ženklu ženklinamų kompiuterių monitorių pristabdytoji veiksena būtų įjungta. Be to, naudotojui neatlikus veiksmų, kompiuterio monitoriaus pristabdytąją veikseną kompiuteris turi įjungti per 30 minučių arba per kitą nustatytą laiką. Jei kompiuterio monitorius gali automatiškai persijungti iš įjungtos būsenos (aktyvioji galia) į išjungtą būseną (budėjimo galia), tai, laikantis pristabdytosios veiksenos reikalavimų, kompiuterio monitoriaus išjungta būsena (budėjimo galia) naudotojui neatlikus veiksmų turi įsijungti per 30 minučių arba per kitą nustatytą laiką. D. Bandymo metodika Pasirengimas gaminių bandymui, metodika ir dokumentacija. Toliau aprašomi bandymo ir matavimo metodai, grindžiami Vaizdo elektroninių standartų asociacijos (VESA) Monitorių metrologijos komiteto ir Tarptautinės elektrotechnikos komisijos (IEC) paskelbtomis specifikacijomis, prireikus šias gaires papildant metodais, sukurtais bendradarbiaujant su kompiuterių monitorių pramone. Reikalaujama, kad gamintojai atliktų bandymus ir patys išduotų atitikties pažymėjimus tiems gaminių modeliams, kurie atitinka ENERGY STAR gaires. Kompiuterių monitorių modelių, kurių sandara yra tokia pat ir kurie yra tapatūs visais požiūriais, išskyrus korpusą ir spalvą, grupėms teisė būti ženklinamiems gali būti suteikiama pateikus vieno tipinio modelio bandymų duomenis. Analogiškai modeliai, kurie nebuvo pakeisti arba kurie nuo modelių, kuriais buvo prekiaujama ankstesniais metais, skiriasi tik apdaila, gali būti toliau ženklinami nepateikus naujų bandymų duomenų, jei specifikacija nebuvo keičiama. Imamoji galia matuojama nuo kištukinio lizdo arba energijos šaltinio iki bandomo gaminio. Tikroji vidutinė kompiuterio monitoriaus naudojama galia matuojama monitoriui esant įjungtos būsenos (aktyvioji galia), pristabdytosios veiksenos (maža galia) ir išjungtos būsenos (budėjimo galia). Atliekant matavimus, kuriais remiantis gamintojai gaminio modeliui patys išduoda atitikties pažymėjimą, bandomo gaminio veikimo sąlygos nuo pradžių turi būti tokios pat (pvz., konfigūracija ir nustatymai), kaip ir klientui pristatomo gaminio, išskyrus atvejus, kai vadovaujantis toliau pateikiamais nurodymais turi būti padaryti pakeitimai. Siekiant užtikrinti, kad būtų naudojamos reikiamos elektronikos gaminių naudojamos galios matavimo priemonės, atliekama ši procedūra, kurią sudaro trys pagrindinės dalys: Pasirengimas gaminių bandymui ir bandymo sąlygos. Toliau 1 dalies a–h punktuose aprašytos bandymo aplinkos sąlygos ir matavimo procedūros, kurių turi būti laikomasi atliekant galios matavimus. Gaminių bandymo metodika. Galios matavimo įjungtos būsenos (aktyvioji galia), pristabdytosios veiksenos (maža galia) ir išjungtos būsenos (budėjimo galia) bandymo konkretūs etapai aprašyti toliau 2 dalies a punkte. Gaminių bandymo dokumentacija. Reikalavimai dokumentacijai, reikalingai pateikiant reikalavimus atitinkančio gaminio duomenis, išsamiai aprašyti toliau 3 punkte. Šia procedūra užtikrinama, kad išorės veiksniai bandymo rezultatams nedaro neigiamo poveikio ir kad nuolat galima gauti tokius pat bandymo rezultatus. Gamintojai gali rinktis, bandymo rezultatams gauti naudotis savo ar nepriklausoma laboratorija. 1. Pasirengimas gaminių bandymui ir bandymo sąlygos a) Bandymo sąlygos. Bendrieji kriterijai Tinklo įtampa [8]: | Europa: | 230 (±1 %) V kintamoji srovė, 50 Hz (±1 %) | Šiaurės Amerika: | 115 (±1 %) V kintamoji srovė, 60 Hz (±1 %) | Australija, Naujoji Zelandija: | 230 (±1 %) V kintamoji srovė, 50 Hz (±1 %) | Japonija: | 100 (±1 %) V kintamoji srovė, 50 Hz (±1 %)/60 Hz (±1 %) | Bendras harmoninis iškraipymas (BHI) (įtampa) | < 2 % BHI | Aplinkos temperatūra: | 20° C ±5° C | Santykinis drėgnumas: | 30–80 % | Pilnutinė linijos varža: | < 0,25 ohm | (IEC 62301: Buitiniai elektros prietaisai. Budėjimo būsenos galios matavimas, 3.2, 3.3 dalys ir VESA Plokščiųjų ekranų matavimai (FPDM), 2.0 standartas, 301-2 skyrius) b) Tamsios patalpos sąlygos. Atliekant šviesos matavimus kompiuterio monitorius turi būti tamsioje patalpoje. Kompiuterio monitoriaus ekrano apšvieta (E) esant išjungtai būsenai (budėjimo būsenai) turi būti lygi 1,0 arba mažiau liuksų. Šviesos matavimo įrenginiu (ŠMĮ) matuojama ties ekrano centrui statmenu tašku kompiuterio monitorių išjungus ar esant budėjimo būsenos (žr. VESA FPDM 2.0 standarto 301-2F skyrių). c) Spalvos valdikliai ir periferiniai įrenginiai. Turi būti nustatytos visų spalvos valdiklių (atspalvis, grynis, gama ir t. t.) gamintojo numatytosios nuostatos. Prie esamų universalios nuosekliosios magistralės (USB) šakotuvų arba prievadų neturi būti prijungta išorinių įtaisų. Norint sumažinti ne paties ekrano naudojamą galią, gali būti nustatyta mažiausiai energijos reikalaujanti integruotų garsiakalbių, televizijos stočių nustatymo įtaisų ir kitokia konfigūracija, kurią gali nustatyti naudotojas. Siekiant sumažinti naudojamą galią negali būti pašalinta elektros grandinė arba imamasi kitų veiksmų, kurių negali atlikti naudotojas. d) Galios matavimo bandymo sąlygos. Nustatomi rekomenduojami didžiausios skiriamosios gebos CRT ekranų matmenys vaizdo elementais, naudotini esant 75 Hz vaizdo atnaujinimo dažniui. Atliekant bandymus turi būti taikomas VESA diskretiškas monitorių sinchronizavimas (DMT) arba naujesnis standartinis pramoninis matmenų vaizdo elementais sinchronizavimas. Nustačius išbandytus matmenis, CRT monitorius turi atitikti visas jo gamintojo nurodytas kokybės specifikacijas. LCD ir kitų pastovių matmenų vaizdo elementais technologijų atveju nustatomi pradiniai matmenys vaizdo elementais. Nustatomas 60 Hz LCD vaizdo atnaujinimo dažnis, tačiau jei gamintojas konkrečiai rekomenduoja kitą atnaujinimo dažnį, tas dažnis ir nustatomas. e) Galios matavimo procedūros. Kompiuterio monitoriaus naudojama galia vatais matuojama naudojant nustatytą bandymo modelį. Įkaitimo trukmė turi būti ne trumpesnė negu 20 minučių (dėl įkaitimo bandymo žr. VESA FPDM 2.0 standarto 301-2D arba 305-3 skyrių). Kiekvieno atsitiktine tvarka pasirinkto monitoriaus sunaudojamos elektros energijos galiai nustatyti, esant II skirsnio D dalies 1 punkto a papunktyje nustatytiems atitinkamai vienam ar keliems įtampos ir dažnio deriniams, turi būti naudojamas tikrasis RMS vatmetras, kurio maksimumo koeficientas yra ne mažesnis nei penki (žr. VESA standarto "Monitorių specifikacijos ir matavimo procedūros" 1.0 versijos 1.0 redakcijos 8.1.3 skyrių). Matuojama vatais per tris minutes nusistovėjus galiai. Matavimai laikomi nusistovėjusiais, jei vatų rodmenys per tris minutes nekinta daugiau negu 1 % (žr. IEC 4.3.1). (Atlikdami modelio matavimus pristabdytąja veiksena (mažos galios) ir išjungta būsena (budėjimo būsena) gamintojai neturi kreipti dėmesio į įėjimo sinchronizavimo signalo patikrinimo ciklą.) Gamintojai naudoja etalonuotą matavimo įrangą, galinčią matuoti vienos dešimtosios vato ar didesniu tikslumu. Remdamasi Europos norma 50301 (žr. BSI 03-2001, BS EN 50301:2001, Garso, vaizdo ir susijusios įrangos naudojamos galios matavimo metodai, A priedas), AAA nustatė bandymo procedūrą, pagal kurią reikalaujamų išbandyti įtaisų skaičius priklauso nuo pirmojo įtaiso bandymo rezultatų. Nustatant atitiktį ENERGY STAR reikalavimams, jei išbandytas kompiuterio monitorius visomis trimis darbo būsenomis (įjungta (aktyvioji galia), pristabdytoji veiksena (mažos galios) ir išjungta (budėjimo būsena)) sunaudoja bent 15 % mažiau galios (t. y. daugiau negu 15 % arba lygiai 15 %) negu numatyta ENERGY STAR specifikacijoje, tai jis turi būti išbandytas tik vieną kartą. Tačiau jei išbandytas kompiuterio monitorius bet kuria viena iš trijų darbo būsenų suvartoja iki 15 % (t. y. mažiau negu 15 %), numatytų ENERGY STAR specifikacijoje, turi būti išbandyti dar du monitoriai. Kad modelis atitiktų ENERGY STAR reikalavimus, nė viena jo bandymo vertė negali būti didesnė negu nurodyta ENERGY STAR specifikacijoje. Visi bandymo rezultatai bei vidutiniai dydžiai (trijų ar daugiau rodmenų) turi būti nurodomi ENERGY STAR reikalavimus atitinkančio gaminio duomenų (QPI) formoje. Šį metodą iliustruoja toks pavyzdys: PAVYZDYS: Kad būtų paprasčiau, tarkime, kad specifikacijoje yra nurodyta 100 W arba mažiau ir ji taikoma tik vienai veiksenai. 85 W atitiktų 15 % ribą.Jei pirmojo įtaiso matavimo rezultatas lygus 80 W, daugiau bandymų atlikti nereikia, modelis atitinka reikalavimus (80 W reiškia, kad sunaudojama bent 15 % mažiau energijos negu nurodyta specifikacijoje ir kad rezultatas "viršija" 15 % ribą).Jei pirmojo įtaiso matavimo rezultatas lygus 85 W, daugiau bandymų atlikti nereikia ir modelis atitinka reikalavimus (85 W reiškia, kad sunaudojama lygiai 15 mažiau energijos negu nurodyta specifikacijoje).Jei pirmojo įtaiso matavimo rezultatas lygus 90 W, atitikčiai reikalavimams nustatyti turi būti išbandyti dar du įtaisai (90 W reiškia, kad sunaudojama tik 10 % mažiau energijos negu nurodyta specifikacijoje ir rezultatas "nesiekia" 15 % ribos).Jei trijų įtaisų bandymo rezultatai yra 90, 98 ir 105 W, modelis neatitinka ENERGY STAR reikalavimų, nes vienas iš rodmenų (105 W) viršija ENERGY STAR specifikacijoje nurodytą dydį, nors jų vidurkis yra 98 W. f) Skaisčio bandymo modeliai ir procedūros. CRT monitorių ekrano dydžiui nustatyti laborantas naudoja AT01P (siektino suderinimo rodiklio 01 teigiamos būsenos) modelį (VESA FPDM 2.0 standartas, A112-2F, AT01P) ir pagal jį kompiuterio monitorių sureguliuoja pagal gamintojo rekomenduojamą vaizdo dydį, kuris paprastai yra šiek tiek mažesnis negu didžiausias matomas ekrano dydis. Įjungiamas bandymo modelis (VESA FPDM 2.0 standartas, A112-2F, SET01K), turintis aštuonis pilkos spalvos atspalvius – nuo visiškai juodos (0 V) iki visiškai baltos (0,7 V) [9]. Įėjimo signalo dydžiai atitinka 2002 m. gruodžio mėn. VESA Vaizdo signalo standartą (VSIS), 1.0 versija, 2.0 red. Laborantas kompiuterio monitoriaus ryškumą reguliuoja (jei yra galimybė) pradėdamas nuo didžiausio dydžio, kol mažiausias juodos padalos skaisčio dydis yra vos matomas (VESA FPDM 2.0 standartas, 301-3K skyrius). Tada laborantas įjungia bandymo modelį (VESA FPDM 2.0 standartas, A112-2H, L80), kurį sudaro visiškai baltas (0,7 V) langelis, užimantis 80 % vaizdo. Paskui laborantas reguliuoja kontrastą, kol balto ekrano ploto skaistis pasiekia ne mažiau kaip 100 kandelų vienam kvadratiniam metrui, nustatytų pagal VESA FPDM 2.0 standarto 302-1 skyrių. Pastovių matmenų vaizdo elementais monitoriams (pvz., LCD ir kt.) išbandyti naudojamas bandymo modelis (VESA FPDM 2.0 standartas, A112-2F, SET01K), turintis aštuonis pilkos spalvos atspalvius – nuo visiškai juodos (0 V) iki visiškai baltos (0,7 V). Įėjimo signalo dydžiai atitinka 2002 m. gruodžio mėn. VESA Vaizdo signalo standartą (VSIS), 1.0 versija, 2.0 red. Nustatęs didžiausią ryškumą ir kontrastą, laborantas patikrina, ar galima išskirti beveik baltą ir beveik pilkšvą lygius. Jei beveik balto ir beveik pilkšvo lygių negalima išskirti, kontrastas reguliuojamas tol, kol juos bus galima išskirti. Tada laborantas įjungia bandymo modelį (VESA FPDM 2.0 standartas, A112-2H, L80), kurį sudaro visiškai baltas (0,7 V) langelis, užimantis 80 % vaizdo. Paskui laborantas reguliuoja ryškumą, kol balto ekrano ploto skaistis pasiekia ne mažiau kaip 175 kandelas vienam kvadratiniam metrui, nustatytas pagal VESA FPDM 2.0 standarto 302-1 skyrių. Jei kompiuterio monitoriaus didžiausias skaistis yra lygus mažiau negu 175 kandeloms vienam kvadratiniam metrui (pvz., 150), laborantas naudoja didžiausią skaistį (pvz., 150) ir pateikia AAA šį dydį kartu su kita reikiama bandymo dokumentacija. Panašiai, jei kompiuterio monitoriaus mažiausias skaistis yra didesnis negu 175 kandelų vienam kvadratiniam metrui (pvz., 200), laborantas naudoja mažiausią skaistį (pvz., 200) ir šį dydį nurodo ENERGY STAR QPI formoje. g) Šviesos matavimo procedūros. Kai turi būti atlikti šviesos matavimai, pvz., apšvietos ir skaisčio, naudojamas šviesos matavimo įrenginys, o kompiuterio monitorius laikomas tamsios patalpos sąlygomis. Šviesos matavimo įrenginiu matuojama kompiuterio monitoriaus ekrano centre ir statmenai jam (žr. VESA FPDM 2.0 standartą, A115 priedas). Matuojamas ekrano paviršiaus plotas sudaro ne mažiau kaip 500 vaizdo elementų, išskyrus atvejus, kai tai viršija plotą, atitinkantį stačiakampio formos plotą, kurio kraštinių ilgis lygus 10 % matomo ekrano aukščio ir pločio (tokiu atveju taikoma ši riba). Tačiau apšviestas plotas niekada negali būti mažesnis negu ŠMĮ matuojamas plotas (žr. VESA FPDM 2.0 standarto 301-2H skyrių). h) Monitoriaus sąranka ir apibūdinimas. Bandomojo kompiuterio monitoriaus charakteristikos registruojamos prieš bandymą. Registruojama bent ši informacija: Gaminio aprašymas, kategorija (pvz., 17 colių kompiuterio monitorius, baltas korpusas) | Monitoriaus technologija (pvz., CRT, LCD, plazminis) | Prekės ženklo pavadinimas (gamintojas) | Modelio numeris | Serijos numeris | Vardinė įtampa (VAC) ir dažnis (Hz) | Matomos įstrižainės dydis (coliai) | Ekrano kraštinių santykis (pvz., 4:3) | Rekomenduojamas vaizdo dydis (tikrasis išbandytas dydis), plotis X aukštis | Žiūrėjimo kampas (horizontalaus ir vertikalaus kampo laipsniai) | Ekrano atnaujinimo dažnis (bandymo metu) (Hz) | Vaizdo elementų skaičius bandymo metu (horizontaliai) | Vaizdo elementų skaičius bandymo metu (vertikaliai) | Didžiausia deklaruojama skiriamoji geba (horizontaliai) | Didžiausia deklaruojama skiriamoji geba (vertikaliai) | Analoginė, skaitmeninė arba abi sąsajos | Informacija apie naudotus įtaisus (pvz., signalų generatoriaus rūšis) | 2. Gaminių bandymo metodika a) Bandymo metodas. Toliau aprašoma bandomo įtaiso tikrosios galios poreikių matavimo bandymo eiga įjungta būsena (aktyvioji galia), pristabdytąja veiksena (mažos galios) ir išjungta būsena (budėjimo būsena). Reikalaujama, kad gamintojai kompiuterių monitorius išbandytų naudodami analoginę sąsają, išskyrus atvejus, kai tokia sąsaja nenumatyta (t. y. skaitmeninės sąsajos monitorius, kuriuos šis bandymo metodas apibrėžia kaip turinčius tik skaitmeninę sąsają). Dėl informacijos apie skaitmeninės sąsajos monitorių įtampą žr. 8 išnašą, paskui, naudojant skaitmeninį signalų generatorių, taikyti toliau aprašytą bandymo metodą. i) Įjungta būsena (aktyvioji galia) a) Įjungti bandomą įtaisą į kištukinį lizdą arba energijos šaltinį ir sujungti su bandymo įranga. Atliekant kompiuterių monitorių, siunčiamų su išoriniu maitinimu, bandymus turi būti naudojamas išorinis maitinimas (o ne etaloninis maitinimas). b) Įjungti visos bandymo įrangos maitinimą ir tinkamai sureguliuoti energijos šaltinio įtampą ir dažnį. c) Patikrinti normalų bandomo įtaiso darbą ir palikti visas gamintojo numatytąsias naudotojo reguliuojamas nuostatas. d) Nuotolinio valdymo įrenginiu arba ant bandomo įtaiso korpuso esančiu įjungimo (išjungimo) jungikliu įjungti bandomąjį įtaisą (aktyvioji galia). Palaukti, kol bandomas įtaisas įkais iki veikimo temperatūros (maždaug 20 minučių). e) Nustatyti reikiamą monitoriaus būseną. Žr. "Galios matavimo bandymo sąlygos", II skyriaus D dalies 1 punkto d papunktį. f) Užtikrinti tamsios patalpos sąlygas. Žr. "Šviesos matavimo procedūros", II skirsnio D dalies 1 punktą g papunktį, ir B dalį – "Tamsios patalpos sąlygos". g) Nustatyti dydį ir skaistį. Žr. "CRT arba pastovių matmenų vaizdo elementais monitorių skaisčio bandymo modeliai ir procedūros", II skyriaus D dalies 1 punkto f papunktį. Nustačius skaistį, tamsių patalpų sąlygos nebereikalingos. h) Patikrinti, ar maitinimas iš sienos kištukinio lizdo atitinka specifikacijas, arba sureguliuoti energijos šaltinio kintamąją srovę, kaip nurodyta II skirsnio D dalies 1 punkto a papunktyje (pvz., 115 V ±1 %, 60 Hz ±1 %). i) Nustatyti vatmetro srovės diapazoną. Išrinkto diapazono visos skalės dydis, padaugintas iš vatmetro vardinio maksimumo koeficiento (Ipeak/Irms), turi būti didesnis negu didžiausias osciloskopu nustatytas srovės rodmuo. j) Palaukti, kol nusistovės vatmetro rodmenys, tada užregistruoti tikrąjį vatmetro galios rodmenį vatais. Matavimai laikomi pastoviais, jei galios vatais rodmuo per tris minutes nesikeičia daugiau negu 1 %. Žr. "Galios matavimo procedūros", II skyriaus D dalies 1 punkto e papunktis. k) Kad būtų galima apskaičiuoti vaizdo elementų skaičių vienam vatui, užregistruojama naudojama galia, taip pat bendri matmenys vaizdo elementais (parodyti vaizdo elementai – horizontalūs × vertikalūs). l) Užregistruoti bandymo sąlygas ir bandymo duomenis. ii) Pristabdytoji veiksena (mažos galios) (maitinimas įjungtas, nėra vaizdo signalo) a) Baigiant įjungtos būsenos (aktyvioji galia) bandymą, įjungti kompiuterio monitoriaus pristabdytąją veikseną (mažos galios). Reguliavimo metodas registruojamas kartu su veiksmų seka, reikalinga įtaisui persijungti į pristabdytąją veikseną (mažos galios). Įjungti visos bandymo įrangos maitinimą ir tinkamai sureguliuoti darbo diapazoną. b) Leisti kompiuterio monitoriui toliau dirbti pristabdytąja veiksena (mažos galios), kol nusistovi matuojamos galios rodmenys. Matavimai laikomi pastoviais, jei galios vatais rodmuo per tris minutes nesikeičia daugiau negu 1 %. Atlikdami modelio matavimus pristabdytąja veiksena (mažos galios) gamintojai neturi kreipti dėmesio į įėjimo sinchronizavimo signalo patikrinimo ciklą. c) Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų teisingai nustatyti vidutiniai dydžiai (t. y. ne maksimali arba momentinė galia). Jei įtaisas turi kelias rankiniu būdu išrenkamas pristabdytąsias veiksenas, reikėtų matuoti įtaisui esant didžiausių energijos sąnaudų būsenai. Jei iš vienos būsenos į kitą įtaisas persijungia automatiškai, matavimo trukmė turėtų būti pakankamai ilga, kad būtų galima gauti visų būsenų tikrąjį bendrą vidurkį. iii) Išjungta būsena (budėjimo būsena) (maitinimas išjungtas) a) Baigus pristabdytosios veiksenos (mažos galios) bandymą, perjungti kompiuterį į išjungtą būseną (budėjimo būseną). Jei yra tik vienas maitinimo jungiklis (t. y. laikino išjungimo arba visiško išjungimo), paspausti tą jungiklį; jei yra du maitinimo jungikliai (t. y. laikino išjungimo IR visiško išjungimo), paspausti laikino išjungimo jungiklį. Reguliavimo metodas registruojamas kartu su reikiamų įvykių seka, kol persijungiama į išjungtą būseną (budėjimo būseną). Įjungti visos bandymo įrangos maitinimą ir tinkamai sureguliuoti darbo diapazoną. b) Kol matuojami nusistovėję galios rodmenys, leisti kompiuterio monitoriui toliau išjungtam (budėjimo būsenos). Matavimai laikomi pastoviais, jei galios vatais rodmuo per tris minutes nesikeičia daugiau negu 1 %. Atlikdami modelio matavimus išjungta būsena (budėjimo būsena), gamintojai neturi kreipti dėmesio į įėjimo sinchronizavimo signalo patikrinimo ciklą. c) Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų teisingai nustatyti vidutiniai dydžiai (t. y. ne maksimali arba momentinė galia). 3. Gaminių bandymo dokumentacija Reikalavimus atitinkančio gaminio duomenų pateikimas. Reikalaujama, kad partneriai patys išduotų atitikties pažymėjimus gaminių modeliams, kurie atitinka ENERGY STAR gaires, ir pateiktų apie juos informaciją ENERGY STAR QPI forma. ENERGY STAR reikalavimus atitinančių gaminių sąrašai, įskaitant informaciją apie naujus ir nebegaminamus modelius, turi būti pateikiami kasmet arba, gamintojui pageidaujant, dažniau. E. Naudotojo sąsaja Gamintojams labai rekomenduojama kurti gaminius laikantis naudotojo sąsajos standartų, kuriamų vykdant Galios valdymo projektą, kad visų elektroninių įrenginių galios kontrolės priemonės būtų nuoseklesnės ir aiškesnės. Išsamesnė informacija apie šį projektą pateikta http://eetd.LBL.gov/Controls. III. SPAUSDINTUVŲ, FAKSŲ IR PAŠTO APARATŲ SPECIFIKACIJOS Šios spausdintuvų, faksų ir pašto aparatų specifikacijos taikomos iki 2007 m. kovo 31 d. A. Sąvokų apibrėžimai 1. Spausdintuvas – vaizdo gavimo įranga, pagaminta kaip standartinis modelis, kuri yra dokumentų spausdintinės kopijos išvesties įrenginys ir gali priimti informaciją iš atskiro naudotojo arba į tinklą sujungtų kompiuterių. Be to, turi būti galima įtaisą maitinti iš sienos kištukinio lizdo. Šis apibrėžimas skirtas gaminiams, kurie reklamuojami ir parduodami kaip spausdintuvai, įskaitant spausdintuvus, kurie gali būti naujovinami iki daugiafunkcio įrenginio (DFĮ) [10]. 2. Faksas – vaizdo gavimo įranga, pagaminta kaip standartinis modelis, kuri yra dokumentų spausdintinės kopijos išvesties įrenginys, kurio pirminė funkcija – siųsti ir priimti informaciją. Ši specifikacija taikoma ant paprasto popieriaus spausdinantiems faksams (pvz., rašaliniams arba burbuliniams faksams, lazeriniams (šviesos diodų) ir šiluminio perkėlimo faksams). Įtaisą turi būti galima maitinti iš sienos kištukinio lizdo. Šis apibrėžimas skirtas gaminiams, kurie yra reklamuojami ir parduodami kaip faksai. 3. Spausdintuvo ir fakso derinys – vaizdo gavimo įranga, pagaminta kaip standartinis modelis, kuris yra dvejopos paskirties – visomis funkcijomis veikiantis spausdintuvas ir faksas, kaip apibrėžta anksčiau. Šis apibrėžimas skirtas gaminiams, kurie yra reklamuojami ir parduodami kaip spausdintuvo ir fakso funkcijas apimantys įrenginiai. 4. Pašto aparatas – vaizdo gavimo įranga, skirta pašto žymoms spausdinti ant pašto siuntų. Įtaisą turi būti galima maitinti iš sienos kištukinio lizdo. Šis apibrėžimas skirtas gaminiams, kurie yra reklamuojami ir parduodami kaip pašto aparatai. 5. Spausdinimo sparta – puslapiais per minutę (ppm) matuojama modelio spausdinimo sparta. Spausdinimo sparta atitinka tokią gaminio spausdinimo spartą, kokią reklamuoja programos dalyvis. Eilutinių spausdintuvų (pvz., matricinių arba smūginių spausdintuvų) spausdinimo sparta grindžiama ISO 10561 nustatytu metodu. Plačiaformačių spausdintuvų, pirmiausia skirtų spausdinti ant A2 arba 17 × 32 colių ar didesnio popieriaus, spausdinimo sparta nurodyta nespalvoto teksto išvesties sąlygomis numatytąja skiriamąja geba. Spausdinimo sparta, matuojama kaip A2 arba A0 dydžio atspaudai per minutę, A4 dydžio atspaudų sparta paverčiama kaip nurodyta toliau: a) vienas A2 atspaudas per minutę atitinka keturis A4 atspaudus per minutę; b) vienas A0 atspaudas per minutę atitinka 16 A4 atspaudų per minutę. Laikoma, kad pašto aparatų puslapiai per minutę (ppm) atitinka pašto siuntas per minutę (mppm). 6. Reikmuo – papildomos įrangos vienetas, nebūtinas pagrindinio įtaiso standartiniam veikimui, tačiau jis gali būti prijungtas prieš išsiuntimą arba po jo, kad būtų pagerintas arba pakeistas spausdintuvo veikimas. Reikmenų pavyzdžiai – apdailos, rūšiavimo, papildomo popieriaus padavimo įtaisai ir dvipusės veiksenos įtaisai. Reikmuo, žymimas savu modelio numeriu, gali būti parduodamas atskirai arba kartu su pagrindiniu įtaisu kaip spausdintuvo dalis. 7. Aktyvi veiksena – būsena (arba veiksena), kuria gaminys parengia dokumento spausdintinės kopijos išvestį arba priima dokumento spausdintinės kopijos įvestį. Šiai būsenai paprastai reikia daugiau galios negu budėjimo būsenai. 8. Budėjimo būsena – būsena, esanti, kai gaminys negamina dokumento spausdintinės kopijos išvesties arba nepriima dokumento spausdintinės kopijos įvesties ir naudoja mažiau galios nei gamindamas tokią išvestį arba priimdamas tokią įvestį. Perėjimas iš budėjimo būsenos į aktyvią veikseną neturi sukelti pastebimos delsos gaminant dokumento spausdintinės kopijos išvestį. 9. Pristabdytoji veiksena – būsena, esanti, kai gaminys negamina dokumento spausdintinės kopijos išvesties arba nepriima dokumento spausdintinės kopijos įvesties ir naudoja mažiau galios nei būdamas budėjimo būsenoje. Persijungiant iš pristabdytosios veiksenos į aktyvią veikseną gali būti šiek tiek uždelsiama gaminamo dokumento spausdintinės kopijos išvestis, tačiau neturi būti uždelsiama priimti informacijos iš tinklo arba kitų įvesties šaltinių. Gaminys persijungia į šią veikseną per nustatytą laikotarpį po to, kai buvo pagaminta paskutinio dokumento spausdintinės kopijos išvestis. 10. Numatytasis pristabdytosios veiksenos laikas – programos dalyvio prieš išsiuntimą nustatytas laikotarpis, kuriuo nustatoma, kada gaminys persijungs į pristabdytąją veikseną. Numatytasis laikas matuotinas nuo paskutinės dokumento spausdintinės kopijos išvesties pagaminimo laiko. 11. Dvipusiškumas – procedūra, kai tekstas, paveikslas arba teksto ir paveikslo derinys gaminami abiejose vieno popieriaus lapo pusėse. 12. Standartinis modelis – terminas, vartojamas aprašyti tokiam gaminiu ir su juo susijusioms ypatybėms, kokį reklamuoja ir parduoda programos dalyvis ir koks yra pagamintas numatytajai paskirčiai. 13. Paleisties įvykis – šiame susitarime paleisties įvykis apibrėžiamas kaip naudotojo inicijuotas, užprogramuotas arba išorinis įvykis ar stimulas, kuris priverčia įtaisą persijungti iš budėjimo būsenos arba pristabdytosios veiksenos į aktyviąją veikseną. "Paleisties įvykiui", kaip apibrėžta šioje specifikacijoje, nėra priskiriama su tinklu susijusios apklausos užklausos arba "skimbtelėjimai", kurie įprasti tinklų aplinkose. B. Gaminio atitiktis ENERGY STAR reikalavimams 1. Techninės specifikacijos a) Pristabdytoji veiksena. ENERGY STAR programos dalyvis sutinka, kad tik tie gaminiai, kurie gali persijungti į pristabdytąją veikseną po neveikimo laikotarpio arba išlaikyti tokį pat arba mažesnį kaip nurodyta 3–8 lentelėse naudojamos galios lygį, gali būti ženklinami ENERGY STAR ženklu. b) Numatytasis laikas. ENERGY STAR programos dalyvis sutinka taip nustatyti savo gaminio numatytąjį laiką, kad baigus paskutinę užduotį pristabdytoji veiksena įsijungtų per 3–8 lentelėse nurodytą laiką (pvz., nuo to laiko, kai pagaminta paskutinė dokumento spausdintinės kopijos išvestis). Be to, Programos dalyvis išsiunčia gaminius, nustatęs pristabdytosios veiksenos numatytąjį laiką pagal 3–8 lentelėse nurodytus lygius. c) Veikimas tinkle. ENERGY STAR programos dalyvis sutinka vertinti gaminius kaip numatomus skirti naudoti (pagal pirmesnį III skirsnio A dalies12 punktą) galutiniam naudotojui, ypač gaminius, skirtus prijungti prie tinklo. ENERGY STAR programos dalyvis sutinka, kad visi gaminiai, pateikiami rinkai, reklamuojami arba parduodami kaip galintys veikti tinkle, juos sukonfigūravus veikti tinkle turi atitikti ENERGY STAR specifikacijas (t. y. veikti tinkle). i) Jeigu gaminys išsiunčiamas, kaip galintis veikti tinkle, jis, veikdamas tinkle, turėti galėti persijungti į pristabdytąją veikseną. ii) Jeigu gaminys pristatomas galintis veikti tinkle, tai pristabdytąja veiksena jis išlaiko galimybę reaguoti į paleisties įvykius, perduotus arba skirtus gaminiui veikiant tinkle. d) Dvipusiškumas. Dėl visų standartizuotų dydžių, viršijančių 10 ppm, spausdintuvų, kuriuose yra įrengtas dvipusiškumo įtaisas, rekomenduojama, kad ENERGY STAR programos dalyvis savo klientus pamokytų, kaip naudotis spausdintuvu, kai dvipusiškumas nustatytas kaip numatytoji spausdinimo veiksena. Mokymas gali reikšti informavimą gaminio vadovuose apie tinkamą spausdintuvo tvarkyklę ir spausdinimo meniu nuostatas arba, kai yra įrengtas dvipusiškumo įtaisas, išsamių konkrečių nurodymų dėl spausdintuvo tvarkyklės davimas. e) Išsamios specifikacijos. ENERGY STAR programos dalyvis sutinka vertinti gaminius pagal šias specifikacijas: 3 Lentelė Savarankiškosios veiksenos faksai (pirmiausia skirti A4 arba 8,5 × 11 colių dydžio popieriui) Gaminių sparta puslapiais per minutę (ppm) | Pristabdytoji veiksena (vatai) | Numatytasis persijungimo į pristabdytąją veikseną laikas | 0 < ppm ≤ 10 | ≤ 10 | ≤ 5 minutės | 10 < ppm | ≤ 15 | ≤ 5 minutės | 4 Lentelė Pašto aparatai Gaminio sparta siuntomis per minutę (mppm) | Pristabdytoji veiksena (vatai) | Numatytasis persijungimo į pristabdytąją veikseną laikas | 0 < mppm ≤ 50 mppm | ≤ 10 | ≤ 20 minutės | 50 < ppm ≤ 100 mppm | ≤ 30 | ≤ 30 minutės | 100 < mppm ≤ 150 mppm | ≤ 50 | ≤ 40 minutės | 150 < mppm | ≤ 85 | ≤ 60 minutės | 5 Lentelė Standartizuoto dydžio spausdintuvai ir spausdintuvų ir fakso deriniai [11] (skirti pirmiausia A3, A4, arba 8,5 × 11 colių dydžio popieriui) Gaminio sparta puslapiais per minutę (ppm) | Pristabdytoji veiksena (vatai) [12] | Numatytasis persijungimo į pristabdytąją veikseną laikas | 0 < ppm ≤ 10 | ≤ 10 | ≤ 5 minutės | 10 < ppm ≤ 20 | ≤ 20 | ≤ 15 minutės | 20 < ppm ≤ 30 | ≤ 30 | ≤ 30 minutės | 30 < ppm ≤ 44 | ≤ 40 | ≤ 60 minutės | 44 < ppm | ≤ 75 | ≤ 60 minutės | 6 Lentelė Smūginiai spausdintuvai, skirti pirmiausia A3 popieriui Pristabdytoji veiksena (vatai) | Numatytasis persijungimo į pristabdytąją veikseną laikas | ≤ 28 | ≤ 30 minutės | 7 Lentelė Dideli arba plačiaformačiai spausdintuvai (skirti pirmiausia A2, 17 × 22 colių arba didesniam popieriui) Gaminio sparta puslapiais per minutę (ppm) | Pristabdytoji veiksena (vatai) | Numatytasis persijungimo į pristabdytąją veikseną laikas | 0 < ppm ≤ 10 | ≤ 35 | ≤ 30 minutės | 10 < ppm ≤ 40 | ≤ 65 | ≤ 30 minutės | 40 < ppm | ≤ 100 | ≤ 90 minutės | 8 Lentelė Spalvoti spausdintuvai [13] (skirti pirmiausia A3, A4, arba 8,5 × 11 colių dydžio popieriui) Gaminio sparta puslapiais per minutę (ppm) | Pristabdytoji veiksena (vatai) | Numatytasis persijungimo į pristabdytąją veikseną laikas | 0 < ppm ≤ 10 | ≤ 35 | ≤ 30 minutės | 10 < ppm ≤ 20 | ≤ 45 | ≤ 60 minutės | 20 < ppm | ≤ 70 | ≤ 60 minutės | 2. Išimtys ir paaiškinimai Po išsiuntimo ENERGY STAR programos dalyvis arba jo paskirtasis priežiūros atstovas modelių, kuriems taikoma ši specifikacija, neturi keisti jokiu būdu, kuris darytų įtaką gaminio galėjimui atitikti anksčiau aprašytas specifikacijas. Yra dvi išimtys: a) Numatytieji laikai. Po išsiuntimo ENERGY STAR programos dalyvis, paskirtasis priežiūros atstovas arba naudotojas gali keisti pristabdytosios veiksenos numatytuosius laikus iki gamykloje nustatytos didžiausios 240 minučių trukmės. Jeigu gamintojas nusprendžia projektuoti gaminius su daugiau nei viena galios valdymo būsena, visa bendra numatytųjų laikų suma neturi būti didesnė kaip 240 minučių. b) Pristabdytosios veiksenos sulaikymas. Atskiru atveju, kai pristabdytoji veiksena naudotojui dėl konkrečių jo naudojimosi įpročių kelia didelių nepatogumų, programos dalyvis, paskirtasis priežiūros atstovas arba naudotojas gali sulaikyti pristabdytosios veiksenos ypatybės veikimą. Jeigu programos dalyvis nusprendžia projektuoti tokius savo gaminio modelius, kurie naudotojui leidžia sulaikyti pristabdytosios veiksenos ypatybės veikimą, sustabdymo parinkties prieigos būdas turi skirtis nuo prieigos prie laiko nuostatų. Pvz., jeigu programų meniu suteikia galimybę pristabdytosios veiksenos delsą nustatyti 15, 30, 60, 90, 120 ir 240 minučių, šiame meniu neturi būti galimybės parinkti "sulaikyti" arba "išjungti". Tai turi būti paslėptasis (arba mažiau akivaizdus) arba įtrauktas į skirtingą meniu pasirinkimas. C. Bandymo gairės 1. Bandymo sąlygos. Toliau aprašytos bandymo aplinkos sąlygos, kurios sukuriamos atliekant galios matavimą. Jos privalo užtikrinti, kad išorės veiksniai nedarytų įtakos bandymo rezultatams ir kad vėliau bandymo rezultatus būtų galima pakartoti. Pilnutinė linijos varža: < 0,25 ohm Bendras harmoninis iškraipymas: < 5 % (Įtampa) Aplinkos temperatūra: 25o C ±3o C Įėjimo kintamosios srovės įtampa: 115 VAC RMS ±5 V RMS Įėjimo kintamosios srovės dažnis: 60 Hz ±3 Hz 2. Bandymo įranga. Taikomos I skirsnio C dalies 2 punkto nuostatos. 3. Bandymo metodas. Taikomos I skirsnio C dalies 3 punkto nuostatos. IV. KOPIJUOKLIŲ SPECIFIKACIJOS Šios kopijuoklių specifikacijos taikomos iki 2007 m. kovo 31 d. A. Sąvokų apibrėžimai 1. Kopijuoklis – komercinis reprografinis vaizdo gavimo įtaisas, kurio vienintelė funkcija – gaminti grafinio dokumento spausdintinės kopijos originalo kopijas. Kopijuoklyje turi būti ženklinimo sistema, vaizdo gavimo sistema ir popieriaus krovos modulis. Ši specifikacija taikoma nespalvotoms paprasto popieriaus kopijuoklių technologijoms, nors ketinama dėmesį sutelkti į plačiai naudojamą standartinę kopijavimo įrangą, pvz., šviesos linzių kopijuoklius. Toliau aprašytos specifikacijos taikomos standartizuoto dydžio kopijuokliams, skirtiems imti A4 arba 8, 5 × 11 colių dydžio popierių, ir didelio formato kopijuokliams, skirtiems imti A2 arba 17 × 22 colių arba didesnį popierių. 2. Kopijuoklio sparta. Kopijuoklio atgaminimo sparta yra matuojama kopijomis per minutę (cpm). Viena kopija apibrėžiama kaip vienas 8,5 × 11 colių arba A4 dydžio puslapis. Dvipusės kopijos laikomos dviem paveikslais ir todėl dviem kopijomis, net jeigu jos nukopijuotos viename popieriaus lape. Visų kopijuoklių modelių, parduodamų JAV rinkoje, kopijuoklio sparta turi būti matuojama naudojant 8,5 × 11 colių formato popierių. Visų kopijuoklių, parduodamų kitose rinkose nei JAV, kopijuoklio sparta turi būti matuojama naudojant arba 8,5 × 11 colių, arba A4 dydžio popierių, atsižvelgiant į tai, koks standartas taikomas konkrečioje rinkoje. Didelio formato kopijuoklių, pirmiausia skirtų apdoroti A2 arba 17 × 32 colių arba didesniam popieriui, kopijuoklio sparta, matuojama kaip A2 arba A0 dydžio kopijos per minutę, A4 dydžio kopijų sparta turi būti paverčiama šitaip: a) viena A2 kopija per minutę atitinka keturias A4 kopijas per minutę; ir b) viena A0 kopija per minutę atitinka 16 A4 kopijų per minutę. Kopijuokliai, kurie gali būti ženklinami ENERGY STAR ženklu, skirstomi į penkias kategorijas: nedidelės spartos standartinio dydžio kopijuokliai, vidutinės spartos standartinio dydžio kopijuokliai, didelės spartos standartinio dydžio kopijuokliai, nedidelės spartos didelio formato kopijuokliai ir vidutinės bei didelės spartos didelio formato kopijuokliai. a) Nedidelės spartos standartinio dydžio kopijuokliai – kopijuokliai, kurių variklio sparta gaminant kartotinius paveikslus yra 20 arba mažiau kopijų per minutę. b) Vidutinės spartos standartinio dydžio kopijuokliai – kopijuokliai, kurių variklio sparta gaminant kartotinius paveikslus yra didesnė kaip 20 ir mažesnė kaip 44 kopijos per minutę arba lygi 44 kopijoms per minutę. c) Didelės spartos standartinio dydžio kopijuokliai – kopijuokliai, kurių variklio sparta gaminant kartotinius paveikslus yra didesnė kaip 44 kopijos per minutę. d) Nedidelės spartos didelio formato kopijuokliai – kopijuokliai, kurių variklio sparta gaminant kartotinius paveikslus yra didesnė kaip 40 kopijų per minutę (skaičiuojamų kaip A4 dydžio kopijos per minutę). e) Vidutinės ir didelės spartos didelio formato kopijuokliai – kopijuokliai, kurių variklio sparta gaminant kartotinius paveikslus yra didesnė kaip 40 kopijų per minutę (skaičiuojamų kaip A4 dydžio kopijos per minutę). 3. Pagrindinis įtaisas. Atitinkamai variklio spartai pagrindinis įtaisas apibrėžiamas kaip pati pagrindinė kopijuoklio, faktiškai parduodamo kaip visiškai veikiantis modelis, versija. Pagrindinis įtaisas yra tipinio projekto ir išsiunčiamas kaip atskiras vienetas, jis neturi jokių išorinių galią vartojančių reikmenų, kuriuos būtų galima parduoti atskirai. 4. Reikmuo – papildomos įrangos vienetas, nebūtinas pagrindinio įtaiso standartiniam veikimui, tačiau jis gali būti prijungtas prieš išsiuntimą arba po jo, kad būtų pagerintas arba pakeistas kopijuoklio veikimas. Reikmuo, žymimas savu modelio numeriu, gali būti parduodamas atskirai arba kartu su pagrindiniu įtaisu kaip kopijuoklio rinkinio arba konfigūracijos dalis. Reikmenų pavyzdžiai: rūšiuotojai, didelės gebos popieriaus tiektuvai ir t. t. Laikoma, kad pridėtas reikmuo, nepaisant jo paties naudojamos galios, labai (daugiau kaip 10 procentų) nepadidins pagrindinio įtaiso naudojamos galios išjungta būsena. Jokie reikmenys neturi trikdyti įprasto automatinio išjungimo ir mažesnės galios ypatybių veikimo. 5. Kopijuoklio modelis. Šioje specifikacijoje kopijuoklis apibrėžiamas kaip pagrindinis įtaisas su vienu arba daugiau specifinių reikmenų, kurie naudotojams yra reklamuojami ir parduodami su vienu modelio numeriu. Kai reklamuojama ir parduodama pirkėjams be jokių papildomų reikmenų, pagrindinis įtaisas taip pat laikomas kopijuoklio modeliu. 6. Mažos galios veiksena. Šioje specifikacijoje mažos galios veiksena yra mažiausios įmanomos galios būsena, į kurią kopijuoklis gali automatiškai persijungti per tam tikrą laikotarpį, kai su kopijuokliu neatliekami veiksmai, bet neišsijungti. Kopijuoklis į šią veikseną per nustatytą laikotarpį persijungia po paskutinės kopijos pagaminimo. Kad nustatytų šios mažos galios veiksenos sunaudojamos elektros energijos galią, įmonė gali nuspręsti matuoti kurią nors vieną mažiausią energijos taupymo būseną arba budėjimo būseną. 7. Energijos taupymo būsena – būsena, kai aparatas nedaro kopijų, veikia anksčiau užtikrinta darbo būsena, tačiau suvartoja mažiau galios nei tada, kai aparatas yra budėjimo būsenos. Kai kopijuoklis yra šios būsenos, gali būti šiek tiek uždelsiama, kol kopijuoklis galės padaryti kitą kopiją. 8. Pristabdymo būsena – būsena, kai aparatas nedaro kopijų, yra pasiekęs darbo būseną ir pasirengęs daryti kopiją, tačiau dar nepersijungęs į energijos taupymo būseną. Kai kopijuoklis yra šios būsenos, nebus beveik jokio uždelsimo, kol jis galės padaryti kitą kopiją. 9. Išjungimo būsena. Šioje specifikacijoje išjungimo būsena apibrėžiama kaip būsena, kai kopijuoklis yra prijungtas prie reikiamo elektros šaltinio ir, suveikus automatinio išjungimo funkcijai, neseniai buvo išjungtas [14]. Matuojant šios būsenos galią galima nekreipti dėmesio į nuotolinio priežiūros valdymo įrangą. 10. Automatinio išjungimo funkcija. Šioje specifikacijoje automatinio išjungimo funkcija apibrėžiama kaip kopijuoklio galimybė po paskutinės kopijos padarymo automatiškai išsijungti per konkrečiai nustatytą laikotarpį. Suveikus šiai funkcijai, kopijuoklis automatiškai persijungia į išjungtą būseną. 11. Maitinimo būsena – būsena, kai aparatas yra įjungtas į reikiamą elektros šaltinį, bet pats neįjungtas. Kad įjungtų kopijuoklį, naudotojui paprastai reikia jį paleisti iš naujo rankiniu būdu, paspaudžiant įjungimo (išjungimo) jungiklį. 12. Numatytieji laikai – programos dalyvio prieš išsiuntimą nustatytas laikotarpis, kuriuo nustatoma, kada kopijuoklis persijungs į savo kitas įvairias veiksenas ar būsenas, t. y. mažos galios veikseną, išjungtą būseną ir t. t. Tiek išjungtos būsenos numatytieji laikai, tiek mažos galios veiksenos numatytieji laikai matuotini nuo paskutinės kopijos padarymo laiko. 13. Atkūrimo laikas – laikas, kurio reikia kopijuokliui persijungti iš mažos galios veiksenos į budėjimo būseną. 14. Automatinė dvipusė veiksena – veiksena, kuria kopijuoklis automatiškai perkelia paveikslus ant abiejų lapo pusių, automatiškai per kopijuoklio modelį kartu siųsdamas lapą ir grafinį originalą. To pavyzdžiai yra vienpusio lapo kopijavimas dvipusiu ir dvipusio kopijavimas dvipusiu. Šioje specifikacijoje laikoma, kad kopijuoklio modelis turi automatinę dvipusę veikseną tik tada, kai kopijuoklio modelis turi visus reikmenis, kurių reikia siekiant atitikti pirmiau nurodytas sąlygas, t. y. automatinį dokumentų tiektuvą ir automatinio dvipusiškumo reikmenis. 15. Savaitinis laikmatis – vidinis įtaisas, kuris įjungia ir išjungia kopijuoklį iš anksto nustatytu laiku kiekvieną darbo dieną. Programuojant laikmatį naudotojui turi būti sudaryta galimybė skirti darbo dienas ir savaitgalius (šventes) (t. y. laikmatis neturi įjungti kopijuoklio šeštadienio ir sekmadienio rytais, jeigu paprastai savaitgaliais darbuotojai įstaigoje nedirba). Naudotojui taip pat turi būti sudaryti galimybė sulaikyti laikmatį. Savaitiniai laikmačiai – neprivalomos funkcijos, todėl kopijuokliams, kuriuos galima ženklinti Energy Star ženklu, jų nereikalaujama. Jei kopijuoklių modeliuose jie įrengti, savaitiniai laikmačiai turi būti suderinami su funkcionuojančiomis mažos galios ir automatinio išjungimo funkcijomis. B. Gaminio atitiktis ENERGY STAR reikalavimams 1. Techninės specifikacijos Kad būtų galima ženklinti ENERGY STAR ženklu, kopijuoklis turi atitikti toliau nurodytas specifikacijas: 9 Lentelė Kopijuoklių atitikties ENERGY STAR reikalavimams kriterijai Kopijuoklio sparta (kopijos per minutę) | Mažos galios veiksena (vatai) | Numatytasis mažos galios laikas | Atkūrimo laikas – 30 sekundžių: | Išjungta būsena (vatai) | Numatytasis išjungtos būsenos laikas | Automatinė dvipusė veiksena | 0 < cpm < 20 | Nėra | Netaikoma | Netaikoma | < 5 | < 30 min. | Nėra | 20 < cpm < 44 | 3,85 × cpm + 5 | 15 min. | Taip | < 15 | < 60 min. | Neprivaloma | 44 < cpm | 3,85 × cpm + 5 | 15 min. | Rekomenduojama | < 20 | < 90 min. | Neprivaloma | DIDELIO FORMATO KOPIJUOKLIAI | 0 < cpm < 40 | Netaikoma | Netaikoma | Netaikoma | < 10 | < 30 min. | Nėra | 40 < cpm | 3,85 × cpm + 5 | 15 min. | Rekomenduojama | < 20 | < 90 min. | Nėra | Programos dalyvis nustato automatinio išjungimo funkcijos numatytuosius laikus tokiems lygiams, kurie nurodyti pirmiau pateiktoje lentelėje. Išjungtos būsenos ir mažos galios veiksenos numatytieji laikai matuojami nuo paskutinės kopijos padarymo laiko. Rekomenduojama, kad visų spartų kopijuoklių, kuriems neprivaloma nustatyti dvipusės veiksenos kaip numatytosios, jeigu modelis išsiunčiamas su automatinio dvipusiškumo galimybėmis, dvipusiškumas būtų nustatytas kaip numatytoji veiksena. Programos dalyvis naudotojams, jei daromos vienpusės kopijos, gali suteikti galimybę nepaisyti šios dvipusės veiksenos. 2. Išimtys ir paaiškinimai Po išsiuntimo programos dalyvis arba jo paskirtasis priežiūros atstovas modelių, kuriems taikoma ši specifikacija, neturi keisti jokiu būdu, kuris darytų įtaką kopijuoklio galimybėms atitikti pirmiau aprašytas specifikacijas. Tam tikros išimtys leidžiamos keičiant numatytuosius laikus, išjungtos būsenos specifikacijas ir dvipusę veikseną. Išimtys yra šios: a) Numatytieji laikai. Po išsiuntimo programos dalyvis, paskirtasis priežiūros atstovas arba naudotojas gali keisti arba mažos galios veiksenos ir (arba) išjungtos būsenos numatytuosius laikus, tačiau tik iki programos dalyvio nustatytos didžiausios 240 minučių trukmės (t. y. visa bendra išjungtos būsenos ir mažos galios veiksenos numatytųjų laikų suma neturi būti didesnė kaip 240 minučių). b) Sunaudojamos elektros energijos galia esant išjungtai būsenai. Kai kuriais atvejais programos dalyviui gali prireikti išsiųsti kopijuoklio modelį su atjungtu drėgmės mažinimo įtaisu, kad jis atitiktų išjungtos būsenos galios reikalavimus. Jeigu dėl šios situacijos konkrečiam naudotojui kyla didelių nepatogumų, programos dalyvis (arba paskirtasis priežiūros atstovas) drėgmės mažinimo įtaisą gali prijungti. Jeigu programos dalyvis nustato, kad tam tikroje geografinėje vietovėje dėl aukšto drėgmės lygio kyla nuolatinių patikimumo problemų, programos dalyvis gali susisiekti su AAA programos valdytoju ir aptarti alternatyvius sprendimus. Programos dalyviai Europos bendrijos valstybių narių teritorijoje gali susisiekti su Europos Komisija. Pvz., AAA arba Europos Komisija gali leisti programos dalyviui prie kopijuoklių modelių, kurie siunčiami labai drėgnoms geografinėms vietovėms, prijungti drėgmės mažinimo įtaisus. c) Automatinio išjungimo ypatybės sulaikymas. Kiekvienu atskiru atveju, kai automatinio išjungimo funkcija naudotojui dėl konkrečių jo naudojimosi įpročių kelia didelių nepatogumų, programos dalyvis, paskirtasis priežiūros atstovas arba naudotojas gali sulaikyti automatinio išjungimo funkcijos veikimą. Jeigu programos dalyvis nusprendžia projektuoti tokius kopijuoklių modelius, kurie naudotojui leidžia sulaikyti pristabdytosios veiksenos ypatybės veikimą, sustabdymo parinkties prieigos būdas turi skirtis nuo prieigos prie laiko nuostatų (pvz., jeigu programų meniu suteikiama galimybė automatinio išjungimo delsos laikus nustatyti 30, 60, 90, 120, ir 240 minučių, šiame meniu neturi būti galimybės parinkti "sulaikyti" arba "išjungti". Tai turi būti paslėptasis (arba mažiau akivaizdus) arba įtrauktas į skirtingą meniu pasirinkimas). C. Bandymo gairės 1. Bandymo sąlygos. Toliau aprašytos bandymo aplinkos sąlygos, kurios sukuriamos matuojant galią. Jos privalo užtikrinti, kad išorės veiksniai nedarytų įtakos bandymo rezultatams ir kad vėliau bandymo rezultatus būtų galima pakartoti. Pilnutinė linijos varža: < 0,25 ohm Bendras harmoninis iškraipymas: < 3 % Aplinkos temperatūra: 21o C ±3o C Santykinis drėgnumas: 40–60 % Atstumas nuo sienos: mažiausiai 2 pėdos. Kiti konkrečios rinkos kriterijai Rinka | Popieriaus dydis | Įtampa ir dažnis | Jungtinės Valstijos | 8,5 × 11 colių | 115 V RMS ±5 V 60 Hz ±3 Hz | Europa | A4 | 230 V RMS ±10 V 50 Hz ±3 Hz | Japonija | A4 | 100 V RMS ±5 V 50 Hz ±3 Hz ir 60 Hz ±3 Hz 200 V RMS ±10 V 50 Hz ±3 Hz ir 60 Hz ±3 Hz | 2. Bandymo įranga. Taikomos I skirsnio C dalies 2 punkto nuostatos. 3. Bandymo metodas. Taikomos I skirsnio C dalies 3 punkto nuostatos. V. SKENERIO SPECIFIKACIJOS Šios skenerių specifikacijos taikomos iki 2007 m. kovo 31 d. A. Sąvokų apibrėžimai 1. Skeneris. Šioje specifikacijoje skeneris apibrėžiamas kaip elektrinis optinis įtaisas, spalvotą ir nespalvotą informaciją paverčiantis elektroniniais paveikslais, kurie gali būti išsaugomi, redaguojami, konvertuojami ar perduodami pirmiausia asmeninio kompiuterio aplinkoje. Taip apibrėžti skeneriai paprastai naudojami dokumentų spausdintinių kopijų paveikslams skaitmeninti. Šioje specifikacijoje ketinama sutelkti dėmesį į plačiai naudojamus stalinius skenerius (pvz., planšetinius, lapais paduodamo popieriaus ir juostų skenerius); tačiau ENERGY STAR logotipu gali būti ženklinami ankstesnių modelių raštinės dokumentų skeneriai, kurie atitinka toliau aprašytas specifikacijas. Ši specifikacija yra skirta savarankiškos veiksenos skeneriams; ji netaikoma daugiafunkciams gaminiams su nuskaitymo galimybėmis, tinklo skeneriams (t. y. skeneriams, kurie prijungiami išskirtinai prie tinklo ir gali valdyti nuskaitytą informaciją perduodant įvairioms vietoms tinkle), arba skeneriams, kurie nemaitinami tiesiogiai iš pastato maitinimo tinklo. 2. Pagrindinis įtaisas. Pagrindinis įtaisas apibrėžiamas kaip pati pagrindinė skenerio, faktiškai parduodamo kaip visiškai veikiantis modelis, versija. Pagrindinis įtaisas yra tipinio projekto ir išsiunčiamas kaip atskiras vienetas, jis neturi jokių išorinių galią naudojančių reikmenų, kuriuos būtų galima parduoti atskirai. 3. Skenerio modelis. Šioje specifikacijoje skenerio modelis apibrėžiamas kaip pagrindinis įtaisas su vienu arba daugiau specifinių reikmenų, kurie pirkėjams yra reklamuojami ir parduodami su vienu modelio numeriu. Kai reklamuojama ir parduodama pirkėjams be jokių papildomų reikmenų, pagrindinis įtaisas taip pat laikomas skenerio modeliu. 4. Reikmuo. Tai – bet kuris papildomos įrangos vienetas, nebūtinas skenerio standartiniam veikimui, tačiau jis gali būti prijungtas, kad būtų pagerintas arba pakeistas skenerio veikimas. Reikmuo, žymimas savu modelio numeriu, gali būti parduodamas atskirai arba kartu su pagrindiniu įtaisu kaip skenerio rinkinio arba konfigūracijos dalis. Reikmenų pavyzdžiai – automatiniai dokumentų tiektuvai (ADT) ir skaidrumo adapteriai. 5. Mažos galios veiksena. Šioje specifikacijoje mažos galios veiksena yra mažiausia įmanoma galios būsena, į kurią skeneris gali automatiškai persijungti per tam tikrą laikotarpį, kai su skeneriu neatliekami veiksmai, bet neišsijungti. Skeneris į šią veikseną per konkrečiai nurodytą laikotarpį persijungia po paskutinio paveikslo nuskaitymo. 6. Numatytasis laikas. Tai – programos dalyvio prieš išsiuntimą nustatytas laikotarpis, kuriuo nustatoma, kada skeneris persijungs į mažos galios veikseną. Mažos galios veiksenos numatytasis laikas matuojamas nuo paskutinio paveikslo nuskaitymo laiko. B. Gaminio atitiktis ENERGY STAR reikalavimams Techninės specifikacijos. Programos dalyvis sutinka pradėti gaminti vieną arba daugiau konkrečių pagrindinių įtaisų, kurie atitinka toliau aprašytas specifikacijas. 10 Lentelė Skenerių atitikties ENERGY STAR reikalavimams kriterijai Mažos galios veiksena | Numatytasis mažos galios veiksenos laikas | ≤ 12 vatų | ≤ 15 minučių | C. Bandymo gairės 1. Bandymo sąlygos. Toliau aprašytos bandymo aplinkos sąlygos, kurios sukuriamos matuojant galią. Jos privalo užtikrinti, kad išorės veiksniai nedarytų įtakos bandymo rezultatams ir kad vėliau bandymo rezultatus būtų galima pakartoti. Pilnutinė linijos varža: < 0,25 ohm Bendras harmoninis iškraipymas: < 5 % Aplinkos temperatūra: 25o C ±3o C Įėjimo kintamosios srovės įtampa: 115 VAC RMS ±5 V RMS Įėjimo kintamosios srovės dažnis: 60 Hz ±3 Hz 2. Bandymo įranga. Taikomos I skirsnio C dalies 2 punkto nuostatos. 3. Bandymo metodas. Taikomos I skirsnio C dalies 3 punkto nuostatos. VI. DAUGIAFUNKCIŲ ĮRENGINIŲ (DFĮ) SPECIFIKACIJOS Šios daugiafunkcių įrenginių specifikacijos taikomos iki 2007 m. kovo 31 d. A. Sąvokų apibrėžimai 1. Daugiafunkcis įrenginys. Daugiafunkcis įrenginys (DFĮ) – fiziškai integruotas įrenginys arba funkciškai integruotų sudedamųjų dalių derinys ("pagrindinis įtaisas", žr. apibrėžimą toliau), kuris iš dokumentų spausdintinių kopijų grafinių originalų gamina dokumentų spausdintines kopijas (skiriasi nuo vieno lapo patogaus kopijavimo, žr. tolesnę dalį), taip pat atlieka vieną arba abi šias pagrindines funkcijas: dokumentų spausdinimo (iš skaitmeninės informacijos, priimtos iš tiesiogiai prijungtų kompiuterių, į tinklą sujungtų kompiuterių, failų serverių ir fakso perdavimų) arba faksogramų (siunčia ir priima). DFĮ taip pat gali nuskaityti į kompiuterio failą arba turėti kokias nors kitas šioje specifikacijoje neįrašytas galimybes. Įrenginys gali būti prijungtas prie tinklo ir gali išvesti nespalvotus, pilkos spalvos tonų arba spalvotus paveikslus. AAA numato, kad dėl galimos technologinės plėtros, susijusios su spalvotų vaizdų gavimu, spalvotiems įrenginiams galiausiai gali prireikti atskiros specifikacijos, tačiau šiuo metu šie įrenginiai yra priskirti šiai specifikacijai. Ši specifikacija taikoma gaminiams, kurie yra reklamuojami ir parduodami kaip daugiafunkcė įranga, kurios pirminė funkcija yra kopijavimas, tačiau ji gali atlikti vieną arba abi papildomas pagrindines spausdinimo arba faksogramų siuntimo ir priėmimo funkcijas. Įtaisams, kurių pirminė funkcija yra faksogramų siuntimas ir priėmimas ir kurie siūlo ribotas vieno lapo kopijavimo galimybes (vadinamąjį vieno lapo "patogų kopijavimą"), taikomos spausdintuvo ir fakso derinio specifikacijos. Jeigu DFĮ yra ne vienas integruotas įtaisas, o funkciškai integruotų sudedamųjų dalių rinkinys, gamintojas privalo pateikti įrodymus, jog teisingai eksploatacijos vietoje įdiegtų visų DFĮ sudedamųjų dalių, sudarančių pagrindinį įtaisą, naudojamos galios suma pasieks toliau nurodytus galios lygius, kad įtaisas galėtų būti laikomas DFĮ, kurį galima ženklinamam ENERGY STAR ženklu. Kai kurie skaitmeniniai kopijuokliai eksploatacijos vietoje gali būti